text:
Mu rukundo, usanga akenshi buri wese afite icyo yifuza kurusha ibindi byose umuntu yaronka mu rukundo ariko ugasanga buri wese afite icyo yifuza kandi ararikiye kurusha ibindi. Rimwe na rimwe, inzozi za nyirigukunda ntiziba impamo bitewe no kutagera kucyo yifuzaga. Benshi bibaza uko wakitwara ngo ugabanye amahirwe yo kuba wazahangayikishwa n’urukundo mu gihe ibyo wifuzaga bitabaye impamo. Nk’uko umuhanga mu by’imibanire y’abantu Sylvaine Pascual yabitangaje, akenshi gushengurwa n’agahinda ku rukundo rutagenze uko wabyifuzaga, ntibiterwa akenshi n’ikosa ry’urukundo ahubwo biterwa no gutekereza ko uwo ukunze azahaza ibyifuzo byawe bityo atabihaza ukangizwa n’agahinda akenshi ugorwa no kwihanganira.
Umuti watanzwe kenshi n’inzobere, ni ukwiyumvisha ko uwo ukunda atazarangiza ibyo wifuza byose kandi ntumuhe ububasha burenze bwo kuba yatuma ubuzima bwawe bw’uzura umunezero cyangwa agahinda. Nk’uko abahanga mu mibanire bakomeza kubitsindagira, ni ingenzi kumenya ko uwo urimo wihebera ari umuntu ufite ibyiza ndetse n’inenge.
Urukundo rushobora kubabaza rukageza ndetse n’aho nyirukunanirwa kubyakira yahungabana mu mutwe bikabije, ariko nubwo iteka nyiri guhemukirwa mu rukundo atariwe ubw’itera, hari ubwo kurembywa n’ingorane z’urukundo aba ariwe ubwitera cyane cyane iyo yeguriye uwo yakunze ububasha bwo kugenga umunezero we cyangwa agahinda ke.


c: text/html

text:
Uri umusore ugeze mu kigero wumva ko ukeneye guhitamo inkumi mwakubakana. Ni byiza cyane kandi ni intambwe ishimishije uteye mu buzima. Ariko nabwo biragusaba ubushishozi mu mahitamo yawe ndetse no gukora ubushakashatsi bwimbitse kuwo wumva wahitamo. Aha rero urubuga 7s7 rutanga ibintu bitanu ugomba kugiraho amakenga ku mugore.
1. NTAZI GUFATA ICYEMEZO
Umugore uhora ahindagura imirimo nta mpamvu kubera ko yarambiwe gusa, ugasanga ngo ahise arambirwa imirimo ye ataranarangiza amasezerano ya mbere yagiranye n’umukoresha we wa mbere.
Umugore uhora mu mpaka z’urudaca n’inshuti ze n’abaturanyi, umugore ngo uhora ahinduranya ubwoko bw’imisatsi n’iyo yari afite itarasaza ahubwo ngo ari uko ayirambiwe, burya ngo bituma wakwibaza niba yari yayishyizeho atayikunze, ibi ngo bituma wanibaza niba azi gukoresha umutungo neza cyangwa niba atapfusha ubusa, no mu mibanire yanyu umugore nk’uyu ngo wakwiye kumwigaho ukamenya niba namara kuguhararukwa atazagusezera mutaramarana igihe na gito mushyingiranwe.
2. AGIRA ISHYARI
Inshuti yawe iragusuye cyangwa mugenzi wawe w’undi ukabona umugore wawe ntiyishimye, ku buryo abyereka buri wese umureba, cyangwa se ntashaka ko mwamuzimanira.
Buri wese ngo ni uburenganzira bwe kugira ishyari kandi binaba muri kamere muntu, ariko nabwo ngo si byiza kugira ishyari rikabije. Igihe uzahura n’undi mugore cyangwa se umukobwa wamuramutsa ukabona umugore wawe ntabyishimiye na busa, amureba cyane guhera ku ino akageza ku musatsi, areba uko ateye n’uko yambaye, mwamara gutandukana bikagusaba kwisobanura birambuye, jya umenya ko icyo ari ikibazo.
Aha ngo uba ukwiriye kwibaza, « niba atakwizera mu gihe gito mumaranye, ubwo mu gihe muzaba mushaje urugo rwanyu ruzaba rugeze he mu rwikekwe ? »
3. NTIMWUMVA KIMWE IGIKORWA CYO GUTERA AKABARIRO
Buri wese burya ngo mu rugo agira ubushake bwo gutera akabariro, niyo atabugirira rimwe na mugenzi we. Umugore rero ngo uzajya ukubona nk’umugabo akakubonamo igikorwa cy’akabariro aho kukubonamo urukundo rwe ni ikibazo !
Yego igikorwa cyo gutera akabariro ni kimwe mu byangombwa kuko bikomeza umubano w’abashakanye, ariko nabwo ngo ni igikorwa cyo kumvikanwaho uko muri babiri kuko ngo ari byo byiza kugira ngo kigerweho buri wese akiyumvamo.
4. NTAKUNDA INSHUTI ZAWE
Umugore wanga gusohokana nawe igihe usohokanye n’inshuti zawe. Ngo nubwo hari zimwe mu nshuti zawe yaba atiyumvamo cyangwa adakunda, burya ngo ntaba agomba kuba yazigucaho kuko ngo muba mwaramenyanye nawe usanzwe ufite izindi nshuti, mubanye neza kandi wowe uzi icyo mubaniye.
5. AGERAGEZA KUGUHINDURA
Umugore utishimira uko umeze, isura yawe itamunyura, amateka y’ubuzima bwawe, irangamimerere yawe, imirire yawe, imyitwarire yawe mu bandi, akenshi abandi batananenga ko ibabangamiye ariko ugasanga we aragutoza uko ugomba kwifata kandi nawe uri umuntu mukuru, uzi imyifatire ikwiye.
Yego abonye hari icyo udakora neza yakubwira uburyo witwara nk’umukunzi wawe wifuza ko wagaragara neza, ariko nabwo ngo ntabikubwire nk’ubwira umwana muto. Aha ngo nk’umuntu mukuru bijye bituma wibaza niba impinduka agushakaho ari nziza, ari izabateza imbere, cyangwa niba ari izidafite inyungu, ibyo bizajya bigufasha guhitamo ibyo ureka nibyo umuhakanira kureka kandi ukanamusobanurira impamvu wanze kubireka.

robotstxt: allowed

filter: keep


text:
Umutekano
IGP Munyuza Yasabye Abapolisi Kujya Bigira Ku Bababanjirije
Umuyobozi Mukuru wa Polisi y’u Rwanda( Inspector General of Police) Dan Munyuza ubwo yasezeraga ku bapolisi bateguraga kujya mu kazi ko kugarura amahoro muri Sudani Y’epfo yababwiye ko biba byiza iyo umuntu yigiye ku bunyangamugayo bw’abamubanjirije mu kazi.
Ziriya nama yazihaye abapolisi 240 buriye indege bagana muri Sudani y’Epfo.
Yagize ati: “ Kimwe mu bizabafasha gukora akazi kanyu neza ni ukwigira k’ubunararibonye n’ubunyangamugayo bw’abapolisi bababanjirije, ubw’abandi bapolisi muzakorana ndetse no kubaha umuco w’abaturage muzaba mushinzwe kurinda.”
Ikindi yabibukije ni uko bagomba kuzakoresha ubumenyi bafite mu ngeri zitandukanye kugira ngo bagirire akamaro abaturage bagiye kurindira umutekano
IGP Dan Munyuza avuga ko kugira ngo abantu bagize itsinda bagire icyo bageraho bisaba ko bakorera hamwe, buri wese akumva akamaro ko kwita kuri mugenzi we, akamubera icyuzuzo.
Kuri we gukoresha ubumenyi, kurangwa n’ikinyabupfura, ubwitange, gukorera hamwe no kubahana ni ingirakamaro kugira ngo intego rusange igerweho.


text:
Agahinda gakabije(depression) ni indwara yangiza imitekerereze n’imikorere y’uyirwaye,iyo ndwara kandi ituma umuntu yiyumva nkurakaye cyangwa akumva ko ntacyamushimisha ikanagabanya ingufu zimikorere ya muntu ari ku kazi cyangwa mu rugo.
Iyi ndwara ishobora gukira mu gihe ugiye kwa muganga,cyangwa abonye ubundi bufasha bugenwa nabahanga mubyubuzima bwo mu mutwe ariko iyo ititaweho yangiza ibyiyumviro by’umuntu uyirwaye.
American Psychiatric Association igaragaza bimwe mu bimenyetso bishobora kuranga umuntu ufite uburwayi bw’agahindagakabije harimo kubura umumaro n’ibyishimo mubyari bisanzwe bikunezeza,imihindagurikire mubushake bwo kurya no gutakaza ibiro ,gusinzira bidasanzwe,kubura imbaraga cyangwa kwiyongera k’umunaniro,kwiyongera kw’ibikorwa bimwe na bimwe atapanze (kugenda gakegake yivugisha ),gutekereza bikomeye,kubitindaho akabyitaho cyane no gufata imyanzuro ihubutse.
Zimwe mu mpamvu zitera indwara y’agahinda gakabije
Umwihariko wa muntu ni uko bamwe mu bantu batabasha kwakira ibibabaho kandi bibabaje umunsi ku wundi, bagera aho bakagaragaza ibimenyetso by’iyi ndwara,gukomeza guhangana n’ibibazo biterwa n’ubuhemu,urwango n’ubukene mu gihe kirekire bamwe mu bantu bibatera kugaragaza ibimenyetso by’iyi ndwara.
Iyi ndwara ishobora gukurikiranwa ikavurwa n’abanga mpaka ikize ,bumwe mu buryo wakoresha ngo ufashe ufite agahinda gakabije umushyikiririza abahanga b’ubuzima bwo mu mutwe cyangwa ukamukoresha imyitozo ngorora mubiri itandukanye bityo bikamuhindurira ibyiyumviro maze ukamuha umwanya uhagije akaruhuka,ukamurinda kandi kunywa ibisindisha.
Ubu burwayi rero iyo bukomeje bushobora kuviramo ubufite ihungabana rihoraho bikamutera kumva ko ari wenyine, kwigaya kwa hato na hato no kumva ko ntacyo amaze ku isi, bikaba byanamuviramo kwiyambura ubuzima


text:
Umuhesha w’inkiko w’umwuga aramenyesha abantu bose babyifuza ko kuwa kabili taliki 10/11/2020 guhera saa yine za mu gitondo (10h00) azateza mu cyamunara umutungo utimukanwa wa Karangwa Hassana Aimable uherereye mu mudugudu wa Kivumu, Akagali ka Kimaranzara Umurenge wa Rilima, Akarere ka Bugesera kugira ngo hishyurwe umwenda abereyemo Ruzahaza Alexis.
Cyamunara ikaba izabera aho umutungo uherereye. Niba ukeneye ibindi bisobanuro wasoma itangazo riri hano hasi cyangwa se ugahamagara kuri Tel igendanwa 0783743533.


text:
Inkuru ndende
URUKUNDO NYARUKUNDO EP 11:Cyuzuzo abereye imfura Igitego
Muri iyo minsi Mukamwiza yasuye kwa Karenzi abatunguye, mu rwego rwo kubaba hafi muri ibyo byago byari byabagwiririye. Yafatanyije n’ababyeyi b’Igitego kumwumvisha ko agomba kujya kwipimisha akarengera ubuzima bwe n’ubw’inzirakarengane atwite, Igitego arabyemera. Mukamwiza yasabye ko bamuha Igitego akamujyana i Kigali akazamushyira mukuru we...
URUKUNDO NYARUKUNDO EP 10:Igitego aratwite
Igitego yasohotse kwa Kabera ataramenya aho yerekeza, ageze hanze arahagarara amara nk’iminota itanu yiyumvira, ahita atega moto ajya muri gare ya Nyabugogo, atega imodoka arataha. Ageze iwabo yagerageje kwiyumanganya ahisha iwabo ko afite ikibazo, ariko buhorobuhoro uko akomeza kubitekereza bikamuganza. Rimwe na rimwe ukabona yatwawe...
URUKUNDO NYARUKUNDO EP 9:Igitego afashwe ku ngufu
Ku mugoroba Cyuzuzo asoje akazi yanyuze ku iduka ry’iwabo asaba nyina ngo amuhe Igitego amutembereze umujyi, nyina arabyemera. Bajyanye muri «Itoto Palace» baricara bica akanyota baraganira bimara ipfa. Isaha Mukamwiza atahira zegereje bagarutse ku iduka bahahurira na Kamali aje kubatwara, nuko barataha. Umunsi ukurikiyeho nibwo Igitego yari...
URUKUNDO NYARUKUNDO EP 8:Umutesi yaba agiye kugambanira Igitego ?
Guhera uwo munsi yatangiye kwitekerezaho, areba uburyo bagenzi be bose basigaye bamwishisha, areba uburyo Igitego akora uko ashoboye akirinda guhangana na we, yibuka amagambo Cyuzuzo yamubwiye ubwo yajyaga iwabo, asanga ari kurwana urugamba atazatsinda. Yatekereje gusaba imbabazi Igitego abura aho azamuhera. Umunsi umwe ari ku cyumweru,...
URUKUNDO NYARUKUNDO EP 7:Urwango ruratangiye hagati y’Igitego na Umutesi
Cyuzuzo ati " Umute, singiye kukubeshya rwose, ntibishoboka. Nkunda Igitego kandi na we arankunda bikanyura. Ntacyo namuburanye najya gushakira ahandi rwose. Naje hano kuko namenye ko umaze kuza mu rugo kenshi unshaka, mpitamo kuza kukubwiza ukuri kugira ngo ureke guta umwanya wawe rwose witangirire ubuzima bushya kuko gusubirana byo ubu...
URUKUNDO NYARUKUNDO EP 6:Umutesi asabye imbabazi
Cyuzuzo ageze mu cyumba yafunguye ka gapapuro Umutesi yamuhaye ngo arebe ibyanditsemo. Karagiraga kati: " Kuri Cyuzuzo nakunze, nkunda, nzahora nkunda; Nkwandikiye iyi baruwa ngirango ngusabe imbabazi mbikuye ku mutima. Ndabizi ko nagukoshereje bitavugwa ariko ndakwinginze umbabarire ibyo nagukoreye. Wirengagize byose kuko nange naje gusanga...
URUKUNDO NYARUKUNDO EP 5: Cyuzuzo abonye umuhoza
...Cyuzuzo yiteguye ibizamini bisoza umwaka wa gatanu neza, agerageza kwirengagiza intimba yatewe n’Umutesi nubwo ibihe byiza bagiranye mu myaka ibiri bari bamaranye bakundana kubyibagirwa byari byaramunaniye. Mu biruhuko Cyuzuzo yatangiye kwitegura ibizamini bisoza amashuri yisumbuye, ibimurangaza abyima umwanya cyane ko isomo Umutesi...
URUKUNDO NYARUKUNDO EP4: Cyuzuzo akubiswe n’inkuba
...Yakomeje kubitekerezaho ariko ntibyamaze kabiri kuko uko iminsi yo gusubira ku ishuri yegerezaga yakumburaga Umutesi ibyo gutekereza Igitego bikagenda bimuvamo. Igihe cyo gusubira ku ishuri kigeze, Cyuzuzo yanyuze mu iduka ryo mu mujyi ryari rizwiho gucuruza ibikoresho by’ishuri byihariye utasanga ahandi, agura udukaramu tubiri tw’umweru...
URUKUNDO NYARUKUNDO EP 3: Cyuzuzo ararikocoye !
Umutesi ati: «Ahaaa, tubireke basi tudahera muri ayo tugakererwa.» Nuko amusezeraho, Cyuzuzo aramubwira ati: «Mugire amasomo meza.» Umutesi ati: «Namwe». Muri iyo minsi aho Cyuzuzo yahuriraga n’Umutesi hose yarahagararaga akamusuhuza bakaganiraho gake ariko akabura aho ahera amuhishurira ikimuri ku mutima. Umunsi umwe mu kigo habaye umunsi mukuru...
URUKUNDO NYARUKUNDO EP 2:Cyuzuzo arabutswe inkumi itagira uko isa !
....Kuva uwo munsi Uwera ntiyatuje. Yumvaga ko kuba ari we mukobwa wenyine wabashije kwifotozanya na Cyuzuzo mu magana y’ababyifuzaga bimuha amahirwe yo gukundana na we. Yari abizi neza ko ntawundi mukobwa mu kigo ufitanye ubucuti bwihariye na Cyuzuzo kandi byari bimaze kuba nk’umuco ko buri mukinnyi wese aba afite umukobwa bakundana mu kigo....


text:
Simon Kabera ni umuhanzi mu ndirimbo zo kuramya no guhimbaza Imana n’ umukristo mu itorero rya ADEPR Remera. Simon Kabera yamenyekanye cyane mu ndirimbo nyinshi zitandukanye ziri mu njyana ya Country Music harimo ” Ukura ku cyavu , Data wa twese , Mfashe inanga, Gusenga, Soon and very soon, Munsi yawo n’izindi nyinshi……
Mu kiganiro ikinyamakuru isezerano .com cyagiranye na Simon Kabera , mu gihe yaramaze kuririmba mu gitaramo cyabereye i Kanombe kuri Worship Center cyateguwe na Deborah Butera , twamubajije kubijyanye n’ibikorwa bye arimo gutegura muriyi minsi bijyanye n’umuziki we ,yagize ati:”mfite indirimbo nshyashya ndimo gutegura , uko Imana inyongeye ubuzima nda ndika , kuko kuramya Imana n’umuhamagaro Imana yamaye ,kandi numva ko icyo Imana impaye ngomba kugitanga ,kugirango gihesha abantu umugisha kuko nzi neza ko Imana yandemye kubw’impamvu zitandukanye .
Zimwe muri izo mpamvu harimo ko ngomba kuyihesha icyubahiro, kandi kurizo mpamvu harimo kuyiramya no kuyihimbaza. Kandi kurizo mpamvu harimo guhesha abantu umugisha , mfite byinshi Imana irimo kumpishurira , ndatekereza ko Imana izakomeza mubikorwa bitandukanye .
Abajijwe kuri gahunda yogutegurira igitaramo abakunzi be , yadusubije muri aya magambo “kurubu ntagitaramo ndimo gutegura kuko mfite abantu benshi batandukanye bagiye bantumira mubitaramo bateguye .
Abajijwe ibanga akoresha kugirango uyu murimo abayemo imyaka myinshi kandi Akawukora uwukunze, niba yarawugiyemo ari muto cyangwa ari mukuru , yadusubije ati:”ngewe nagiriwe ubuntu nkura nkunda Imana kuko navutse nsanga mama ari umuvugabutumwa , so adukuza atubwiriza ijambo ry’Imana , ariko nakijijwe maze gukura .
Nakuriye mu ishuri ryo kucyumweru ry’abana( Sunday school) ,nkorera Imana ndi umwana mutoya ndakura , nta handi nigeze ndirimba naririmbye mu nzu y’Imana kandi nzava mu isi ndirimba murusengero . Isezerano.com murakoze turabakunda.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
“Eeeeeh, munyamakuru we urasetsa barahari nyine, na meshaje (message), barayandikisha maze! “Nanjye sinzi gusoma pe, ariko bintera isoni.”
” Ngo meshaje banyandikira ngo iki? “wenda ngo sheri nanjye ndagukunda cyane, nta wundi
nizera nkawe, je t’aime!”
“Nanjye byambayeho hari umugabo w’umukire dusengana, ajya guhamagara umuntu akampereza fone ngo nimurebere nimero ahamagare, cyangwa yakwaka nimero agahita aguhereza telefoni ngo uzishyiremo”
Aya ni amagambo nabwiwe n’abantu batandukanye, mbabaza niba koko hari aho abantu bacyandikisha ubutumwa kuko batazi gusoma, kwandikwa no kubara.
Reka sinkomeze cyane gutebya mvuga ku buryo biteye isoni kubona umuntu ukuze utazi gusoma, ariko reka nkoreshe imibare kugira ngo byumvikane neza. Ariko igisubizo ku kibazo nabajije ni “Byashoboka ko bahari.”
Ikigo cy’igihugu cy’ibarurishamibare kigaragaza ko 30% by’abanyarwanda bakuze batazi gusoma, kwandika no kubara. Abanyarwanda 57% usanga bararangije amashuri abanza, 11% baba bararangije amashuri yisumbuye, mu gihe 2% barangije kaminuza.
Ikindi gitangaje mu gihe mu Rwanda umubare w’abagore uri hejuru y’uw’abagabo, n’ubundi imibare yerekana ko abagore 28% batabashije gukandagira mu ishuri. Mu gihe abagabo ari 23%.
Dufatiye kuri iyi mibare irahita yerekana ko abasore cyangwa inkumi zirambagiza byashoboka ko zicyandikisha ubutumwa bw’urukundo bitewe no kutamenya gusoma no kwandika.
Hari ababifata nk’ikibazo cyoroshye ariko kirakomeye ndetse cyane. Uyu munsi u Rwanda rufatwa nk’igihugu gifite umuvuduko udasanzwe mu iterambere. Inzobere mu bukungu zivuga ko bigoye kwizera iterambere mu gihe hari umubare munini w’abantu batazi gusoma kwandika no kubara.
Ntabwo nshaka kuvuga ko iterambere ritabaho abo bantu bagihari ariko babaye bose bazi gusoma byakoroha cyane gukomeza iryo terambere. Nk’uko ibarura rusange riheruka ryabyerekanye muri 2012, u Rwanda rwari rutuwe na miliyoni 10,5.
Iri barura ryerekanaga ko abaturage bafite hejuru y’imyaka 15 kuzamura, abagera kuri 65% bari bazi gusoma no kwandika no kubara. Niba ntibeshye 2012-2015 , ubwo niba habarurwa 30% batabizi bivuze ko 5% batari babizi icyo gihe bamaze kumenya gusoma kwandika no kubara.
Akenshi usanga abantu badahita biyumvisha impamvu nyamukuru hari abantu bakiyumvisha ko aho u Rwanda rugeze haba hari abantu batazi gusoma kandi amashuri yariyongereye. Ariko bifite impamvu.
Ariko reka nkoreshe urugero rw’itangazo nigeze kumva mu itorero ADEPR rishishikariza abakuze kuwiga gusoma. Rigira riti ” turingingira abantu bose, batazi gusoma kwandika no kubara ko kubigisha ari ubuntu. Kandi reka tubabwire ko biteye isoni kubona waza mu rusengero witwaje Bibiliya kandi utazi kuyisoma. Kuba waza kwiga ukuze ariko ukabimenya ,ntibiteye isoni nko kuba wabyanga ukazakorwa n’isoni bakubwiye ngo dusomere uyu murongo bikakunanira.”
Uyu mupasiteri agitanga itangazo nahise nibaza nti. “ubundi ari igihugu, ari itorero , ari utazi gusoma ni nde wungukira cyane mu kumenya gusoma no kwandika? Igisubizo kiroroshye kukibona.
Uyu munsi kubera uku kwinginga kwa ADEPR , imibare yerekana ko mu gihugu hose aho batangije iyi gahunda, kuva 1999 kugeza muri 2014, abaturage bakuze 851. 713 bigishijwe n’iri torero bamenya gusoma kwandika no kubara.
Ngarutse gato ku ngaruka zo kutamenya gusoma no kwandika no kubara njye numva ko n’ubwo bigaragara ko mubice by’icyaro ariho hari umubare munini w’abatazi gusoma no kwandika bitagakwiye kuba urwitwazo ko hadashyirwamo izindi mbaraga.
Kuko no muri Kigali imibare yerekana ko abagera kuri 11,7% batazi gusoma , mu gihe mu mu ntara zindi bangana na 30%. Hari ingero zisekeje ngira ngo ntange,
Hari urugero rumwe rusekeje ariko rwa kera mbere ya 1990, ni umwarimu wigeze kuruduha. Ngo umugabo yakoraga isuku kuri Sous-Prefecture atazi gusoma no kwandika, bamuha impapuro ishetu ajyana kuri Komini. Rumwe agomba kuruha Burugumesitiri, urundi Kontabure, urundi Kadereri. Ngo kugira ngo atibagirwa azishyira mu mifuka itandukanye. Akagenda akora kuri buri mufuka avuga ati ” hano ni Burugumesitiri, hano ni Kontabure hano ni Kadereri. Ngo ageze mu nzira umuntu aramuramutsa. Bituma arekura umufuka yari agezeho. Bituma anyuranya abo yari guha ubwo butumwa yahise atangira bundi bushya ku mufuka utari wo.”
Hari n’izindi ngero z’abitwaza za Bibiliya mu nsengero, mu gihe cyo gusoma ijambo ry’Imana ugasanga yayicuritse ameze nk’urimo gusoma, kuko aba atazi ibyanditse bituritse cyangwa bidacuritse.
Hari n’ingero zindi z’abasore bajya gusezerana cyangwa se n’ahandi bibasaba gusoma inyandiko ,ugasanga barabasomera nabo bagasubiramo. N’izindi ngero nyinshi tutarondora.
Hari imigani bajya bavuga ngo ushaka guhisha umwirabura amuhisha mu nyandiko ariko vuba aha numvise ko wahinduwe ngo ” ushaka guhisha umunyarwanda amuhisha mu nyandiko.” N’ubwo iyi mvugo isa n’iyerekana ko n’ubusanzwe abanyarwanda Gusoma Atari umuco wacu, numva byaba bibabaje kureka hakagira bamwe biyumvisha ko kuba batazi gusoma no kwandika ariko bafite amafaranga bitabangamye.
Kugira abaturage bajijutse ni inzira yoroshye y’iterambere. Kandi kugira iterambere rishingiye ku bumenyi byoroha kurisigasira. Naho kuba umubare w’abakuze batazi gusoma ukiri 30% numva hakomezwa ubukangurambaga bushishikariza abantu kugana amasomero. Tugatandukana n’abandikisha amabaruwa y’urukundo, ndetse bakajya no gusomesha ibyo bandikiwe.
src: Izuba Rirashe


text:
Muziranenge Prosper,umuhanzi akaba n’umuganga muri imwe muri za “Pharmacie” zikorera mu Mujyi wa Huye, avuga ko umuhamagaro we ushingiye mu kuririmba indirimbo zihimbaza Imana (Gospel music) ndetse akaba ari nta gahunda afite yo kubireka kuko Imana yamukoreye ibikomeye mu buzima bwe imukiza indwara bamwe bavuga ko zishingiye ku marozi.
Muziranenge Prosper yatangarije ikinyamakuru impamba.com ko yatangiye kuririmba muri Korali muri 2002, mu rusengero rwa ADEPR i Nyakarambi mu Karere ka Kirehe aho yaririmbaga muri Korali y’urubyiruko yitwa Inshuti y’Imana,ati “niyo nakundiyemo kuririmba cyane”.
Indirimbo ye yashyize ahagaragara ni imwe,ikaba yitwa “Urera Mana” yagiye ahagaragara muri 2020,ariko yari yatangiye gukora n’izindi ebyiri ariko ntibyashoboka ko azisoza kubera ibibazo bya COVID-19 kuko studio yazitunganyaga iba i Kigali ntiyashobora kubona ukuntu ahaza.
Muziranenge Prosper avuga ko muri rusange amaze kwandika indirimbo 15 zose akaba ari indirimbo zihimbaza Imana.
Impamvu yahisemo guhimba indirimbo zihimbaza Imana
Ubwo ikinyamakuru impamba.com cyamubazaga impamvu yahisemo guhimba indirimbo zihimbaza Imana, yasubije ati “ni uko nakundaga gusenga ngafashwa n’iby’Imana cyane, byatangiye dukunda gusenga muri Korali gusenga ni byo bintu bashyiraga imbere cyane,urumva gukurira mu bantu bakundaga gusenga, aho mviriye mu Ntara y’Iburasirazuba naje kwiga muri Huye, muri GS O Butare naje kuhiga muri za 2005 nabwo najyaga gusenga nkarushaho kubikunda, nyuma naje kuhava njya muri Kaminuza aho hose haberaga ibiterane bya “Gospel” hazaga abahanzi, urumva nakomeje kubikurikirana nyine,ariko indirimbo ya mbere yanditse nayanditse muri 2006 niga muri GS O Butare yo ntirasohoka iranditse gusa, ntabwo narinzi ko mfite iyo mpano gusa numvaga nifitiye icyizere”.
Aho yakuye umuhamagaro wo kuba umuhanzi uririmba “Gospel”
Avuga ko kugira ngo yiyumvemo umuhamagaro wo kuririmbira Imana, byaturutse ku bibazo yanyuzemo aho yibasirwaga n’uburwayi budasobanutse, ariko Imana ikamukiza.
Umuhanzi Muziranenge Prosper yagize,ati “umwaka wa 2019-2020 nabayeho mu bibazo byo gusa n’urwaragurika ntazi ibyo ndwara, ariko uko njya gusenga abandi bakambwira ngo ni imyuka iri kuntera y’amadayimoni, ubwo rero uko nagiye nsenga birakira “donc” nagiye nkira indwara zidasobanutse”.
Uyu muhanzi ahamya ko uko yagendaga akira indwara ari na ko yarushagaho kwizera ari na ko ibihangano bitangira kuza.
Avuga ko yakunze nko kurwara umugongo ndetse n’umutwe udasanzwe, ariko agakira nta miti idasanzwe anyoye usibye gusenga gusa, yagize ati “gukira indwara kandi uzi ko utagiye no kwivuza ubwabyo ni igitangaza,nanywaga imiti ariko ntibigire icyo bitanga, aho ntangiriye gukira nkabona ko gusenga ari byo by’ingenzi bityo impano ikarushaho kugaragara”.
Ubwo Muziranenge Prosper yigaga mu mashuri y’Icyiciro Rusange (Tronc Commun) nabwo yarwaraga Asima arivuza anywa imiti nka kabiri ntiyakira,ariko akirira mu kwizera.
Umwihariko agiye kuzana mu ndirimbo za “Gospel”
Aha yasubije ko nta mwihariko udasanzwe azanye ahubwo ko azibanda ku ndirimbo zifite injyana ituje ziri mu ndimi zitandukanye nk’Ikinyarwanda, Igifaransa n’Icyongereza, ubu akaba afite indirimbo imwe y’Icyongereza n’Imwe y’Igifaransa.
Ntateze kureka kuririmba indirimbo zihimbaza Imana
Muziranenge Prosper avuga ko amafaranga yaboneka ataboneka nta kizamubuza kuririmba indirimbo zihimbaza Imana kuko yinjiye muri ubwo buhanzi ataje gushaka amafaranga, ati “muri ubu buhanzi haba harimo inyungu nke cyangwa inyungu nyinshi sinzabireka kuko umuhamagaro wo kuririmbira Imana ndawufite”.
Ubutumwa agenera abakunzi b’indirimbo ze
Umuhanzi Muziranenge Prosper mu kugira ubutumwa agenera abakunzi be yagize, ati “message” ya mbere nabagenera ni ugukunda Imana kubera ko mu Mana harimo umugisha, harimo intsinzi, abantu bagakunda Imana utayizi akayishaka, nyuma yo kubona Imana agakora icyo Imana imusaba, hanyuma ku bijyanye n’ibihangano byanjye uzabibona haba kuri YouTube wenda ni ukudushyikigira mu buryo ashoboye yaba mu bitekerezo, mu masengesho, inkunga y’ibifatika no gusangiza abandi ibihangano byanjye kuri “social media”.
Andi mafoto


text:
Mu mizo ya mbere guterura ibyuma bitera ubwoba, bigaca intege. Ku rundi ruhande ariko kubikora ni umwitozo mwiza. Mu mezi atandatu umuntu ashobora kugira icyo ageraho,...
Ikigo cy’igihugu gishinzwe kurengera ibidukikije, REMA, gitangaza ko kitazemera ko u Rwanda ruhinduka ikimpoteri cy’ibyuma bituruka hanze, bizanywe ngo binagurwe bikorwemo ibindi bikoresho. Ni nyuma y’uko...
Col Assimi Goïta umaze iminsi afashe ubutegetsi muri Mali yatewe n’abantu babiri bamusanze mu Musigiti uri mu Murwa mukuru Bamako bashaka kumwica Imana ikinga akaboko! Ni...


text:
Mu bihugu bitari bike, hakomeje kuboneka ibimenyetso n’indwara z’ubukene. Bamwe barabuhunga, bagasa n’abahungiye ubwayi mu kigunda kuko abo basanga badashaka abababunzaho ubukene.
Mu bihugu byose, usanga abakire bagerwa ku mashyi ari bo bafite mu biganza byabo ubukungu n’ibintu byose byagatunze imbaga. Ni bo bagena ibiciro bakurikije inyungu bakeneye.
Abakene bo icyo bakeneye ni ukuramuka. Kandi ntibaramuka batifashishije iminzani y’abakire. Abenshi bafite ubushobozi bwo kugura gusa ibya make biri mu kigero cy’inkumbi kuko ibindi bibasumbye.
Icyizere ni gike rero ko ako karengane kacika.Ni yo mpamvu Pawulo Mutagatifu ashishikariza gusabira abantu bose, ariko cyane cyane abategetsi bafite inshingano zo gutuma tubaho dutunganiwe(1 Tim.2,1-8).
Ntitwatunganirwa , abo bakire b’abanyamaboko batabigizemo uruhare. Ariko se ko ari bo barenganya abakene, bazageraho bumve impanuro?Tubizirikane mu isomo rya mbere ryo kuri iki cyumweru, dutega amatwi umuhanuzi Amosi:
« Nimwumve ibi ngibi, mwebwe murenganya abakene,mugira ngo mutsembe ab’intamenyekana bo mu gihugu,muvuga ngo « Mbese imboneka z’ukwezi zizaraangira ryari ngo dushobore kugurisha ingano,na sabato izashira ryari,ngo dushobore gufungura imifuka y’ingano twahunitse,tugabanye igipimo twunguriramo igiciro,tubeshyeshye iminzani y’ubuhendanyi,abatindi tubagure amafeza,nabakene ku giciro cy’amasandari abiri?Yemwe tuzagurisha ingano zacu,tugeze no ku nkumbi! » Uhoraho abirahije ikuzo rya Yakobo,ati « Sinzibagirwa na kimwe mu bikorwa byabo. »(Amos 8,4-7)
By Protogène BUTERA


text:
Ikinyamakuru Le Figaro cyanditse ko hari ubushakashatsi bwakozwe buvuga ko benshi mu bashakanye iyo bamaranye imyaka 15 cyangwa irenga batangira kurangwa n’ubwumvikane buke kugeza nubwo basabye gatanya (divorce).
Iki kinyamakuru kivuga ko abaganga bakurikiranira hafi ubuzima bwo mu mutwe bakunze gukora ubu bushakashatsi bagaragaza ko iki kibazo cy’ubwumvikane buke giterwa ahanini no kurambiranwa kw’abashakanye ndetse no guhindura ubuzima.
Abagore n’abagabo bagiye baganira n’aba baganga batangaje ko iyo bagejeje ku myaka 15 bakibana n’abo bashakanye baba batakivuga rumwe kuko inshingano z’urugo ziba zariyongereye. Ibi babivugira ko abana babo baba bageze igihe cyo kubasaba ibya ngombwa byinshi.
Mu bihugu by’i Burayi cyangwa muri Amerika y’Amajyaruguru hari umuco w’uko umwana uba uri mu kigero cy’imyaka 15 aba ari hafi yo gusiga ababyeyi agatangira ubuzima bwe. Ibi abifashwamo n’ababyeyi be bamuha buri kimwe cyose.
Aba bashakashatsi bagaragaza kandi ko ibi biterwa na none n’uko urukundo umugore yahaga umugabo we aba yararuhindukirije ku bana be ku buryo bituma abagore benshi bibagirwa inshingano zabo nk’abagore.
Abashakashatsi berekana ko urukundo nyarwo kandi ruhagije rw’umugabo n’umugore rwongera kugaruka mu busaza kuko basubira mu buzima nk’ubwa kera bagishakana aho babana noneho nta bibazo by’abana n’ibindi bibareba. Ibi ariko ngo bishoborwa na bake cyane kuko muri iyi minsi abashakanye benshi batagerana mu zabukuru.


text:
Kugira ngo umunyamakuru w’Imvaho Nshya abashe gukurikirana iyi nkuru y’ubusambanyi buvugwa ku muyobozi w’ishami rishinzwe uburezi mu Karere ka Gatsibo, byasabye ko yihinduranya rimwe na rimwe akiyita umukozi w’umwe mu mishanga ifasha abanyantege nke.
Ubuhamya buteye agahinda buhera ku bw’umukobwa w’umwangavu witwa Kabasinga Jane (Izina ryahinduwe utuye mu Murenge wa Kabarore. Yize muri G.S Bihinga arangiza amashuri yisumbuye ariko ntiyashobora guhabwa seritifika (Certificate) kubera umwenda yari abereyemo ishuri.
Yaje mu Mujyi wa Kigali gushaka akazi muri imwe mu ikompanyi zicunga umutekano ariko asabwa ibyangombwa, yitabaza Umuyobozi w’Ishami ry’uburezi mu Karere ka Gatsibo kugira ngo abone ibyangombwa yasabwaga.
Uyu mwangavu avuga ko yahamagaye uyu muyobozi bihurirana n’uko na we yari i Kigali amusaba kumusanga muri Hotel. Umwana ngo yamusanze muri hoteli.
Mu kubara iyi nkuru, avuga ko yamusanze yambaye ikabutura. Mu byabaye byose ngo yamusabaga ko yakwambara agakingirizo undi arabyanga birangira amuteye inda.
Nubwo ntawabyishimira ariko uyu muyobozi ngo hagiye gushira imyaka ibiri afasha uwo yeteye inda ndetse n’umwana we, Se umubyara amwitaho.
Umukobwa witwa Tumukunde Ange (Izina ryahinduwe) yamaze umwaka ( mu 2019) ahembwa nk’umwarimu wigisha muri G.S Gakenke mu Murenge wa Kiramuruzi mu gihe ku rundi ruhande yari ashinzwe imyitwarire y’abanyeshuri mu kigo cya Gakoni.
Amakuru Imvaho Nshya yamenye nuko ibyo byagizwemo uruhare n’Umuyobozi w’Ishami ry’uburezi mu Karere ka Gatsibo bikaba bivugwa ko byatewe n’ubushuti bwihariye bari bafitanye, hakiyongeraho ko no mu mpera z’icyumweru yabaga ari kumwe n’uwo muyobozi.
Umuyobozi w’Akarere Gasana Richard yemereye Imvaho Nshya ko Ngamije Ali Hassani, umuyobozi w’ishami ry’uburezi, aherutse guhanirwa gukura umwarimukazi (umukobwa) mu kigo cya Gituza TVT akamushyira mu biro bye nk’Umunyamabanga we.
Amakuru yizewe ni uko mu gihe cy’amezi abiri uwo mukobwa yari yamaze gutwara inda. Gusa nta gihamya igaragaza ko inda yaba yarayitewe n’uyu muyobozi.
Gasana yagize ati “… yamukoresheje mu ishami (unit) kandi ari umukozi w’ikigo … kuba yaramuteye inda nta makuru mbifiteho”.
Hari amakuru Imvaho Nshya yamenye y’umwarimukazi wagize ikibazo mu kazi yakwitabaza Ngamije, akamusaba ko yamusanga kuri Hoteli iherereye mu karere ka Kayonza.
Yagize ati: “Yansabye ko twahurira i Kayonza ntungurwa no kumva ambwira ko namusanga muri hoteli. Nasanze yambaye ikabutura n’isengeri nicara ku ntebe. Yakoresheje komande mbonye ije mpita musiga mu cyumba kubera amakenga nagize y’aho twari turi…”
Ibi byose Umuyobozi w’ishami ry’uburezi avugwaho, arabihakana akavuga ko ari ukumubeshyera. Yagize ati: “Ntabwo ari byo ni ukubeshya”. Iby’umwarimukazi wahembwaga nk’umukozi wa G.S Gakenke, yavuze ko yabanza agahabwa umwanya akabyibuka neza.
Avugwaho ubushuti bwihariye na bamwe mu bayobozi b’ibigo by’amashuri
Amakuru Imvaho Nshya yamenye, ni uko hari abayobozi b’ibigo by’amashuri bafitanye ubushuti bwihariye n’Umuyobozi w’Ishami ry’Uburezi, ibyo bikagira ingaruka ku miyoborere y’ibyo bigo by’ishuri.
Abayobozi b’ibigo by’amashuri bavugwaho ubwo bushuti, ni umuyobozi uyoboye ikigo k’ishuri giherereye mu Murenge wa Kageyo n’icyo mu Murenge wa Rugarama, muri ibyo bigo hakaba hari umwuka mubi no kwandikirwa amabaruwa asaba ibisobanuro kwa hato na hato ku mukozi wese utumvikana n’umuyobozi we.
Dr Kayiteshonga Yvonne, Umuyobozi w’Ishami ryita ku buzima bwo mu mutwe mu Kigo cy’Igihugu cy’Ubuzima (RBC), asobanura ko umuyobozi usambanya abakozi afiteho inshingano bimugiraho ingaruka ubuzima bwe bwose.
Yagize ati: “Ubusambanyi bwangiza umuntu mu mutwe, uretse n’ibyo binangiza mu buzima bwe bwose n’imibereho ye yose. Abo asambanyije bahorana ubwoba bwo gutinya ko umuyobozi we yamwirukana mu kazi cyangwa agahorana n’agahinda gakabije”.
Me Mukashema Marie Louise, Umunyamategeko mu Ihuriro ry’Imiryango itanga ubufasha mu by’amategeko (LAF), yabwiye Imvaho Nshya ko iyo umuntu yiswe umuyobozi aba atari umuntu usanzwe.
Ati: “Bivuze ko hari imyitwarire aba agomba kuba afite kuko aba agomba kubera intangarugero abaturage n’abandi bantu ayobora”.
Akomeza avuga ko hari imyitwarire itagize icyo itwaye umuyobozi nko kuvuga nabi, kuba ashobora kujya mu kazi yaraye mu kabari n’ibindi, ariko imyitwarire iganisha ku cyaha icyo ari cyo cyose ntikwiye umuyobozi.
Ati: “Ariko hari indi myitwarire ishobora kuganisha ku cyaha nko kuri uyu muyobozi, kuko niba ageze aho kuba yatera umwana inda cyangwa guhoza abakozi be ku nkeke kugira ngo bakorane imibonano mpuzabitsina babone ibyo bemerewe, iyo myitwarire iba yageze ku rundi rwego rwavamo n’icyaha.”
Yavuze ko igikwiye gukurikiraho ari uko aba agomba gukurikiranwa agahanwa n’itegeko bitewe n’icyaha yakoze, “ariko we kubera ko aba ari umuyobozi iyo urukiko rugiye gufata icyemezo rushyiraho ko n’ibihano bishobora kuba bikakaye kubera ko yabikoze nk’umuyobozi kandi akabikorera abo ayobora”.


text:
Musanze:Bahamya ko ibiro by’umudugudu barimo kubakirwa na Polisi bizabafasha kunoza serivise
Yanditswe na NGABOYABAHIZI PROTAIS
Abaturage bo mu mudugudu wa Mugari akagari ka Migeshi umurenge wa Muhoza akarere ka Musanze, barishimira ko Polisi y’u Rwanda yatangiye kububakira inyubako y’ibiro by’umudugudu, bahamya ko izagira uruhare mu kunoza serivise bahabwa.
Iyi nyubako izaba igizwe n’ibyumba bisaga 5 harimo n’icyumba k’inama, abo muri Mugari bakaba bavuga ko ije kubaruhura guhora kuri telefone bya hato na hato babaza umuyobozi w’umudugudu aho aherereye ngo bamusangeyo abahe serivise bakeneye.
Iyi nyubako bayubakiwe mu rwego kubashimira uburyo barwanyije ibiyobyabwenge byari byaragize imbata abatuye muri uyu mudugudu.
Ndungutse Jean Marie, umuturage wo muri uyu mudugudu wa Mugari, yagize ati “Ibi biro duhawe by’umudugudu ni igisubizo ku muturage ndetse n’ubuyobozi muri rusange, kuko umuturage yaburaga aho yakura umuyobozi, akirirwa amushakisha, rimwe akamusanga mu kabari, ibi ni bimwe mu byambikaga umuyobozi isura mbi ngo yakiriye umuturage mu kabari, umuturage na we urumva nyuma yo guhabwa serivise ashobora gukomeza na we akinywera mudugudu amuri iruhande bagasangira kugera ubwo byitwa ruswa.
Iyi nyubako nk’ibiro bya mudugudu ije kubohora abaturage n’abayobozi, ikindi twajyaga dukora umugoroba w’ababyeyi, inama se, imvura n’izuba byaza tukabura aho twicara ariko ubu isango ni ku mudugudu wa Mugari, ndashimira Polisi n’ubuyobozi bwayitwemereye”.
Umuyobozi w’akarere ka Musanze Habyarimana Jean Damascene, avuga ko kugira aho ubuyobozi bukorera ntako bisa, ndetse bifasha mu kunoza imitangire ya serivise.
Yagize ati “Ikibazo cyo kuba abayobozi b’imidugudu nta biro bagira kirahari, ariko hari utugari tumwe na tumwe tugenda tugerageza kubaka ibiro by’umudugudu, ibi bikaba ari ibintu dukomeje gutekerezaho ku buryo nibura umuturage yajya ahabwa serivise afite ibiro asangamo umuyobozi, ahereye ku kagari.
Aba rero bo muri Mugari bari kubakirwa ibiro, uyu ni umwihariko wabo kandi rikaba n’ishema ryabo kuko ibi ni ibihembo kuba baraje ku isonga mu kurwanya ibiyobyabwenge, kuko aha ni ho hari irembo ry’ibiyobyabwenge byazaga mu mujyi wa Musanze, nkabasaba rero gukomeza kubirwanya burundu, kandi bakazafata neza ibi biro babibyaza umusaruro”.
Uyu mudugudu wa Mugari wari uzwi ku izina rya Kongo, kubera ko ari ho habarizwaga inzoga z’inkorano, kanyanga n’urumogi, ariko kuri ubu ngo uyu mudugudu ni wo usigaye ari intangarugero.


text:
Nubwo yibukwa cyane kuba yarayoboye urugamba rwo kurwanya ubucakara, William Weberforce yakoze ibyiza byinshi mubindi bice bitandukanye cyane mu byo kwizera.
Wilberforce yavukiye mu muryango wa Yorkshire, nyuma yo kujya muri kaminuza ya Cambridge, bivugwa ko atari umuhanga cyane mubyo mu ishuri icyakora yarageregezaga. Yabaye umudepite mu 1780. Mubyo yakoraga byose nta byinshi yitagaho nko gukora ibishoboka byose ngo azamure umwuga we (akazi ko kuba depite).
Mu 1784, ubuzima bwe bwarahindutse cyane ubwo yahindukaga umukristo, agahindura kwizera kwe. Yagiranye umubano n’Imana kuburyo budasanzwe, kukigero cy’uko yanatekereje kuva muri politike akaba yaba umuvugabutumwa cyangwa akayobora amatorwero.I cyakora nubwo yari afite icyo gitekerezo, yaje kugirwa inama yo kutava muri politike abwirwa ko byose ashobora kubihuza bikemera, ko yaba umukristo mwiza kandi ukora inshingano ze za politike neza.
Bidatinze,yaje kwifatanya n’abandi bakristu biyemeje gushyira mu bikorwa ukwemera no kwizera kwabo, bagakora ivugabutumwa rihindura sosiyete kuba nziza. Muri icyo gihe cya william , benshi bari bahanganye bikomeye n’ikibazo cy’ingutu cyariho icyogihe,Ubucakara ndetse n’ubucuruzi bw’abantu, cyari ikizira gikomeye cyari cyibasiye isi y’icyo gihe.
Wilberforce rero yaje kwifatanya n’abo bakristo kandi akagira ijwi ryumvikana ,dore ko yaje kuba n’indashyikirwa mu guhirimbanira kurwanya ubucakara maze abigira intego y’ubuzima bwe. Nubwo yarwanyijwe cyane n’abafite inyungu mu bucuruzi bw’abacakara kandi bwunguka cyane, Wilberforce yakomeje gushyiraho imishinga y’amategeko kuva mu 1789 kugira ngo abanze akureho ubucuruzi bw’abacakara, hanyuma anace burundu uburetwa n’itotezwa bakorerwaga.
Nubwo bitaje kumworohera muri urwo rugamba rwe, Wilberforce yakomeje gukora ibishoboka byose,aharanira kurwanya ubucakara n’icuruzwa ryabo kandi ibyo byose yabifatanyaga n’ubutumwa bwiza, buherekejwe n’indangagaciro z’Imana, yabikoze kugeza mu 1833.Hasigaye iminsi itatu ngo yitabe Imana, guverinoma y’Ubwongereza yemeje umushinga w’itegeko ryo gukuraho ubucakara. Ni ukuvuga ko Intambara yarwanye ubuzima bwe bwose yari ayitsinze.
Wilberforce yagize kandi uruhare mu bindi bijyanye no kwita ku bibazo bibangamiye imibereho myiza y’abaturage.Urugero mugihe yiyamamazaga, yari afite imigabo n’imigambi avuga ko azarengera inyungu z’imfubyi n’abapfakazi , gushyigikira ishuri ryo kucyumweru (Sunday school) kurwanya ihohoterwa rikorerwa abana ndetse n’imirimo ivunanye ibakoreshwa, n’ibindi.
Sibyo gusa kandi kuko Wilberforce Yanagize uruhare mu gushinga imiryango myinshi irimo n’iyagikristo harimo nka The Church Missionary Society and the British and Foreign Bible Society, ikindi kandi yari umwe mu bashinze umuryango wa mbere w’abagiraneza barwanya ubugizi bwa nabi bukorerwa inyamaswa, kuri ubu witwa RSPCA. Umuryango yashinze wahagurukiye kurwanya bikomeye ruswa , ubusinzi, uburaya ndetse n’ubugome bukorerwa inyamanswa.
Dore ibintu 5, muri byinshi byaranze Wilberforce
Yashikamye kukwemera kwe
Nkuko abakristu benshi babigezeho , mbere na nyuma ye , yashoboraga gutandukanya ubuzima bwe bw’umwuka n’imirimo ye ya buri munsi mubya politiki byose akabikora neza nta na kimwe kibangamiewe. Kuri Wilberforce yabashije kuringaniza neza ukwemera kwe abasha no kugera kuntego ze mukazi yakoraga.
Yabaye indashyikirwa muri politike
Nubwo atamenyekanye cyane nk’uwiyeguriye Imana nk’umuhamagaro gusa, mugihe yatangiraga inshingano ze za politike yagaragaye nk’umunyantegenke, ari umugabo muto, uri mu buzima butari bwiza , Wilberforce yafashe inshingano yizeye ko azagera kuntego ze.
Yari umuntu w’ibitekerezo byashoboraga kumukururira mu kaga nko kuvanaho ubucakara n’icuruzwa ry’abacakara .Nubwo ibitekerezo bye byanengwaga cyane kandi bigukumirwa n’abandi banyapolitike b’icyo gihe, ntibyamuciye intege kandi Yatanze ikiguzi cye nkumuyobozi.
Yari afite kwiyemeza
Wilberforce yakomeje urugamba rwo kurwanya ubucakara, atari mugihe cy’amezi runaka cyangwa umwaka gusa, ahubwo yamaze imyaka mirongo. Yatahuye umuhamagaro we kandi arawukomeza. Mu byukuri yabaye mu buzima bushingiye ku ntego.
Yari afite ubwenge
Wilberforce yari umuntu utekereza neza, yahangayikishwaga n’abandi kandi abashakira inkunga. Ikindi yari azi kubaka ubucuti n’ubufatanye aho bishoboka hose.
5. Yarinze ubuzima bwe bwo mu mwuka
Kubera uruhare rwe n’ibikorwa bye byose byaba ibya gikristo cyangwa ibya politike yahuzaga kandi nta kibangamiye ikindi , Wilberforce byatumaga yiyizera bitewe n’uburemere bw’izo nshingano ze. Nyamara yari azi ko Imana ariyo yonyine ishobora kuba isoko y’imbaraga yari akeneye. Kugeza ku iherezo ry’ubuzima bwe yakomeje kwiringira ubuntu bw’Imana.
Source: www.christiantoday.com
[email protected]


text:
Bavandimwe, dusabe kugira ngo uwabatijwe wese agire uruhare mu iyogezabutumwa, ahe umwanya Ubutumwa biciye mu buhamya bw’ubuzima bushingiye ku ivanjili.
Pope Francis – Ukwakira 2021
Yezu adusaba twese, nawe, kuba abogezabutumwa. Uriteguye?
Bisaba gusa guhora witeguye kwitaba umuhamagaro we no kubaho mu bumwe n’Imana mu buzima bwa buri munsi; mu kazi, mu mahuriro n’abandi, mu bikorwa bya buri munsi, mu byishimo n’ibibazo bya buri munsi, twemera kuyoborwa na Roho Mutagatifu.
Niba Kristu ari we ukuyoboye, niba ari we ukugenga, abandi bazabibona ko byoroshye.
Ubuhamya bw’ubuzima bwawe buzatuma ushimwa kandi uko gushimwa bizatuma abantu bibaza bati ” bishoboka bite?” cyangwa ngo ” ni hehe akura impano yo gukunda abandi, kugira umutima mwiza no kuba incuti ya bose?”
Twibuke ko Ubutumwa atari uguhindura abandi abayoboke. Ubutumwa bushingiye ku guhura n’abandi, ku buhamya bw’abagabo n’abagore bavuga bati” nzi Yezu kandi ndifuza kumukumenyesha.”
Bavandimwe, dusabe kugira ngo uwabatijwe wese agire uruhare mu iyogezabutumwa, ahe umwanya Ubutumwa biciye mu buhamya bw’ubuzima bushingiye ku ivanjili.
Credits
Campaign title:
The Pope Video – October 2021: Missionary Disciples
A project by Pope’s Worldwide Prayer Network
In collaboration with Vatican Media
Creativity and co-production by:
La Machi Communication for Good Causes


text:
1
BATUBWIRIZA BADUSARURAMO UBKIRE NGO DUTANGE TUZAJYA MU IJURU
Mwazatubwiye numutungo wagitwaza ko nawe ashobora Ari Mubakozi B'Imana bamazigihe Kandi akaba afite abayoboke batubutse?
Ntawukorera abami babili: Imana n'ubutunzi, kuko wakund'umwe ukang'undi. Mwibuke wa musore w'umutunzi wasanze Yesu akamubwir'ati: NKORE IKI NGO MBONE KURAGW'UBWAMI BW'IJURU? Yesu aramubaza Ati: Uzi amategeko aya n'aya...? Undi nawe Ati: Ayo yose nayitondeye guhera mu buto bwa njye bwose. Yesu amurebye aramukunda kuko yabonye ko amubwiye ukuri. Ariko asubiza ho Ati: N'ubwo bwose witondeye mategeko y'Imana ariko, bariho ikintu kimwe usihagaje. Undi Ati n'ikihe nkagikora na cyo? Yesu ati: Cyo genda ufat'ibyo utunze byose maze ubigurishe ugabanye abakene, hanyuma uze unkurikire. Wamitunzi Ngo arite m'ugutwi yatashye yarembye nk'uwafashwe n'ubuganga. Kubera iryo jambo abwiwe ryo kurekura ubutunzi bubi bw'isi yasakumye. Yesu yigeze bibwira abandi bantu ati: AHO UBUTUNZI BWA WE BURI NI NAHO UMITIMA WAWE UZABA. Yesu ati: UBUTUNZI BUBI MUBUSHAKISHA INSHUTI KUGIRANGO NIBUSHIRA BAZABAKIRE MU NYUMBA ZA BO BABACUMBIKIRE... Niba ubutunzi bw'isi abwita bubi, kuki abashumba baburwanira? Aba bashumba batunze ibyiza Mirenge ni kimwe mu bimenyetso by'imperuka n'ikimenyetso cy'abahanuzi b'ibinyoma bazaduka...
Ivyo nivyiza cane kuko bituma abakozi b' Imana bahabwa agaciro mugihe bahora barebwa nk' imburakimazi canke abadafise ico bakora. Buri muntu wese arakwiye kumenya ko ibintu vyahindutse, amase ya kera ntagihoma urutaro.
Imana yaduhaye BIBLE kugirango iduhindure tube abantu beza.None Pastors bayihinduye igikoresho cyo kwishakira ubukire.Mwese muzi ko YESU n'Abigishwa be bari abakene,kubera ko babwirizaga ku buntu.Ni nayo mpamvu YESU yasize asabye Abakristu nyakuri gukorera imana ku buntu (Matayo 10:8).Ndetse na ba PAWULO baduhaye urugero yuko umukristu nyakuri,abwiriza ku buntu,adasaba amafaranga.Bisome muli Ibyakozwe 20:33.Abakristu nyakuri,iyo wabahaga amafaranga,barakubwiraga ngo "uragapfana nayo mafaranga yawe" Nabyo bisome muli Ibyakozwe 8:18-20.None Pastors bakoresha Bible bishakira ifaranga n'ibyubahiro.Niyo mpamvu benshi bakize cyane.ICYACUMI bitwaza,cyari kigenewe gusa abantu bo muli ISRAEL bitwaga ABALEWI.Kubera ko imana itabahaye amasambu,niyo mpamvu yasabye Abisirayeri bose guha icyacumi ABALEWI.Byisomere muli Kubara 18:21-24.Isezerano Rishya ritubuza gusaba icyacumi nkuko twabibonye.Abarya amafaranga y'abantu bitwaje Bible,imana izabarimbura ku munsi w'imperuka. Bible ibita "abakozi b'inda zabo" (Romans 16:18).Ntimukabite abakozi b'imana.Ndetse imana ibita "Abungeri b'ibisambo" (Yesaya 56:11).Abantu bose bakunda ibyisi,ntabwo bazabona ubuzima bw'iteka nkuko tubisoma muli 1 Yohana 2:15-17.Jyewe ubandikira,njya mu nzira nkabwiriza abantu ku buntu. Ariko nkanitunga nkuko ba PAWULO babigenzaga.
bite mu rwanda?
Umukozi w'Imana w'Umunyarwanda waba ari hafi ari ku mwanya wa kangahe n'akayabo k'angahe?
1


text:
Imyanzuro 28 u Rwanda rwasinye igeze kure ishyirwa mu bikorwa-Nirere
Yanditswe na MUGISHA BENIGNE
Imyanzuro 28 u Rwanda rwasinye ku guteza imbere uburenganzira bw’abana mu masezerano nyafurika arengera abana, byagaragaye ko igeze kure ishyirwa mu bikorwa.
Nk’uko bisobanurwa na Nirere Madeleine, Perezida wa Komisiyo y’igihugu y’uburenganzira bwa muntu, mu myanzuro 28 yasinywe n’u Rwanda, igera kuri 17 yashyizwe mu bikorwa 100%, igera kuri 6 irakomeje naho isigaye yo ntirashyirwa mu bikorwa.
Nirere ati “Imyanzuro yamaze gushyirwa mu bikorwa irimo amategeko arengera abana n’ajyanye no kubarinda yashyizweho kandi akaba akurikizwa, igitabo cy’amategeko ahana ihohoterwa rikorerwa abana nacyo ngo cyaravuguruwe, hashyizweho itegeko ryihariye ku bafatirwa mu bikorwa byo kugurisha abana n’abashakira inyungu mu bana cyangwa ababakoresha ibyaha, ibihano byarakajijwe.”
Perezida wa Komisiyo y’uburenganzira bwa muntu yakomoje ku myanzuro ikirimo gushyirwa mu bikorwa ijyanye no gushakira abana imibereho myiza nko kubagaburira ku mashuri, kurinda abana guta ishuri no kubarinda icuruzwa ry’abantu.
Yongeyeho ko Komisiyo igira urwego rukurikira ibijyanye n’uburenganzira bw’umwana, komisiyo imenya umunsi ku wundi ihohoterwa ryakorewe abana mu mirenge.
Ati “Hari ibyo Leta yatangiye gushyira mu bikorwa ariko bigikomeza nko kugaburira abana ku mashuri, kubashyira mu ishuri no kwirinda ko barita ndetse no kubarinda icuruzwa ry’abantu.”
Nirere ariko yagaragaje ko hakiri abana bavunishwa, bagakoreshwa imirimo itajyanye n’imyaka yabo, ariko ibyo na byo Leta ikaba ikomeje kubikemura mu guhana abafatirwa muri ibyo bikorwa byo guhohotera no kuvunisha abana mu miryango.
Yavuze kandi kuri imwe mu myanzuro itaratangira gushyirwa mu bikorwa irimo gushyiraho ingereko zihariye z’abana mu nkiko nkuru no kubaha ababunganira mu mategeko cyane cyane mu manza mbonezamubano.
Ati “Haracyari imwe mu myanzuro itarabasha gushyirwa mu bikorwa nko gushyiriraho abana ingereko zihariye mu nkiko nkuru no kunganirwa mu manza mbonezamubano.”
Nirere avuga ko mu manza nshinjabyaha abana bunganirwa ku rwego rw’ubutabera urwo ari rwo rwose ariko bikaba bitaragera ku rwego nk’urwo mu manza mbonezamubano, aho umwana wahohotewe atabasha kwitangira ikirego cyangwa ngo yiburanire.
Avuga ko hari ingamba zo gushyira mu bikorwa iyi myanzuro ku buryo yizera ko igenzura ritaha ku burenganzira bw’abana rizasanga iyi myanzuro nayo igeze kure ishyirwa mu bikorwa.
Sibomana Marcel, umukozi w’umuryango ‘Save the Children’ na we yemeza ko hari ingamba u Rwanda rwashyizeho mu kurengera abana no kubarinda ihohoterwa. Yatanze urugero rwo kwandikisha abana bakivuka ku buryo ubu umwana wese uvukiye kwa muganga ahita yandikwa, bityo umubare w’abana bavuka ntibandikwe ukaba ugenda ugabanuka.
Yagize ati “Mbere hari abana bagezaga no ku myaka 15 batarandikwa ariko ubu biragenda bijya mu buryo kuko umwana asigaye yandikwa akivuka, ndetse n’abandi bacikanywe bagahabwa amahirwe yo kwandikwa nta kiguzi cy’ubukerererwe basabwe.”
Mu bijyanye n’imibereho myiza y’abana Leta y’u Rwanda yashyizeho gahunda yo kongerera imirire abana ishyiraho ibiryo bya shisha kibondo bigahabwa abana bavuka mu miryango ikennye, ariko bikaba bitaragera ku ntego kuko imirire mibi mu bana ikigaragara n’ubwo ikigero cyari gihari cyagabanutse.


text:
COVID-19 imusigiye ubuzima busharira nyuma yo guterwa inda
Uwera ni umukobwa w’imyaka 20 y’ubukure. Atuye mu karere ka Muhanga . Yatewe inda ashutswe mu gihe cya COVID-19.
Uwera avuga ko yasezerewe mu kazi ko mu rugo COVID -19 igitangira. Kuva ubwo akaba yaratangiye ubuzima bukomeye ngo kuko avuka mu muryango ukennye kandi akaba avukana n’abana 6 barimo n’uwabyariye mu rugo.
Kugira ngo atware inda atiteguye avuga ko ari ubuhamya bukomeye kuri we. Ati “umusore yanshukishije ko tuzabana kandi akanyitaho, akomeza kunyumvisha ko tuzagira ubuzima bwiza, azajya ampa icyo nshaka ndetse ko n’iyo twabyara umwana yamwitaho.”
Akomeza agira ati “kuko yari afite inzu kandi anyemeza ko ankunda yakomeje kundyoshyaryoshya nshiduka nemeye, cyane ko iwacu twari tubayeho mu buzima butari bwiza, nta kazi kandi mfite byinshi nkenera nk’umukobwa.”
Uwera yongeraho ko mu mibereho ye atasamaraga ndetse yanabitinyaga, gusa ubuzima yari abayemo nyuma yo kuva ku kazi ko mu rugo yakoraga, bwatumye yisanga yaryamanye n’umusore bari bamaze imyaka 3 bakundana.
Kuri ubu Uwera aba iwabo mu nzu y’ibyuma 2 n’uruganiriro babamo ari barindwi, mu buzima avuga ko bugoye. Ati “nahemukiye ababyeyi banjye. N’ubu ndabavuna mu buzima bwa gikene turimo. Ndabibona, hari byinshi ntabona nk’utwite ariko ntakundi.”
Abajijwe iby’umusore wamuteye inda ndetse niba amasezerano yamusezeranyaga bagiye kuryamana akiyarimo, yagize ati “ntabyo mbona, yabivuyemo asa n’uwambeshyaga. Nta cyizere mfite. Ibyo yambwiraga ko yankorera nta na kimwe yakoze. Ntiyagera n’iwacu.”
Kuri we ngo ntazi uko ubuzima bwe n’umwana atwite buzagenda kuko nyuma yo gusama inda mu kwezi kwa Gicurasi 2020, bisa naho uwayimuteye amuheruka ubwo, niyo abimuganirijeho aba atabyumva.
Uwera asanga ibye ari ubuhamya bukomeye kandi bubabaje bukwiye kubera abandi b’igitsina gore icyigisho cyo kwirinda gushukwa n’abasore babizeza ibitangaza. Asaba ab’igitsina gore kujya bashishoza kugira ngo batazagushwa mu mutego uwo ariwo wose n’abagamije iraha ry’umunsi umwe.
Ingaruka za COVID-19 zageze ku ngeri zitandukanye z’abaturage. Gusa zanibasiye cyane abagore n’abakobwa kuko bamwe bagiye batakaza imirimo yabo bakoraga bikabaviramo ubukene bwabaye nyirabayazana yo kuba bashukishwa uduhendabana mu buryo byoroshye.
Ibi bikaba byabaviramo gutwara inda zitateguwe nk’uko byagendekeye Uwera cyangwa se kuba bakwandura indwara zandurira mu mibonano mpuzabitsina.
Ni mu gihe hari bamwe usanga bagifite imyumvire iri hasi,bavuga ko aho kwicwa n’inzara wakwicwa n’indwara nk’uko umwe mu bagore b’abazunguzayi twahuriye ahitwa mu Kivoka I Muhanga utarashatse gutangaza izina rye yabivuze.
Safari Viateur


text:
Kuzinduka iya Rubika rero si ukuzinduka mu nkoko za mbere; ahubwo ni ukuzindukira aho bakenga, umuntu ashobora kubonera ibyago, nk’ibyo Rubika yaboneye mu nzira yazindutse. Uwo mugabo yabayeho ku ngoma ya Mibambwe Sekarongoro yari umubanda atuye ku Kigina cya Ndiza, akanaba mwene sewabo wa Mashira; ubwo yari murumuna we; kandi bari abahanga bo kuragura, hamwe na mwishywa wabo Munyanya. Ubwo Mashira yari afite ingo eshatu: urwo ku Ndiza, n’urw’i Cyubi cya Rutobwe muri Rukoma, n’urwo mu Kivumu cya Nyanza i Nyabisindu muri Butare.
Nuko Mashira abonye Rubika na Munyanya ari abahanga bo guhanura, abategeka ko bajya bakuranwa kuza kumufasha, kuko yasangwaga n’abantu benshi bamuhanuza; kuko kandi yakundaga guhanura nijoro akangutse, uwo mwene se wabo Rubika, na we yakundaga kuzinduka kugira ngo bafatanye guhanura mu gicuku rubanda bicuye. Igihe cye cyagera akaza, akaba ari we ukangura Mashira. Mwishywa wabo Munyanya akajya abibona mu mutwe w’ubuhanuzi, agasanga Nyirarume Rubika azagirira ibyago mu nzira.
Bigeze aho aramwihererana, ati: "Mubyeyi, ndagusaba ko utazajya uzinduka ujya kwa Mashira; ahubwo ku gihe cyawe ujye urarayo kandi ureba ko utahabura uburyamo cyangwa ikigutunga" Rubika aramureba aramusuzugura; aramubaza, ati: "Harya ubuhanuzi ukangisha ni ubuturuka kuri nyoko?" Ubwo Rubika yavugaga mushiki we, nyina wa Munyanya. Munyanya aramwihorera yanga kubwira nyirarume nabi; barazibukirana barataha.
Bombi bamaze kugenda, Rubika ntiyemera kumvira mwishywa we; akomeza ya ngeso yo kuzindukira kwa Mashira. Bukeye mwishywa we yongera kumubaza ahengera Rubika ari kumwe na Mashira, arabegera ati: "Babyeyi hari icyo nshaka kubabwira!" Araterura, ati: "Rero Mashira nabwiye Rubika ngo areke ingeso ye yo kuzinduka aza iwawe, ngira ngo atazabonera ibyago mu nzira, ariko aranga aransuzugura; kandi narabibonye, azabizira! Mashira abaza Munyanya, ati: "Mbese ibyago ubona azagirira mu nzira ijya iwanjye ni nk’ibihe? Munyanya ati: "Natihana kuza kukubyutsa ijoro ryose azabonera ibyago mu nzira, kandi azaba iciro ry’imigani imwokame mu Rwanda atakinariho" Mashira na Rubika baramuseka; bati: "Mbese ihanura ry’abakobwa ryaturutse he?" Ubwo bavugaga mushiki wabo nyina wa Munyanya.
Ngo haceho iminsi, Mashira ava i Cyubi, ajya mu rugo rwe rwo ku Kivumu cya Nyanza. Agezeyo ahasanga abaje kumuhanuza batagira ingano; ni ko gutumira Rubika ngo aze gufata igihe, abone uko amufasha guhanura. Rubika araza yitaba Mashira barahanura; ariko agacumbika mu Ruhango rwa Mutakara na Nyamagana, akajya avayo mu ijoro akabyutsa Mashira bagahanura, bwacya agasubira ku kiraro cye mu ruhango. Umunsi umwe, ahageze asanga yagemuliwe; aha abagaragu be inzoga baranywa barasinda; bagiye kuryama abategeka ko baza kumuzindura. Bamaze kuryama, Rubika akangukira hejuru by’akamenyero ke, ahamagaye abagaragu ntihagira uwitaba umugono uvuga, ubwo hakaba ku kwezi, akeka ko yakerewe; agenda yiruka abagaragu bagisinziriye ntibamenya ko yagiye. Yiruka Mayange yose akeka ko ari mu museke; kuko yari yashutswe n’ukwezi. Ngo agere mu Butansinda bwa Kigoma na Muyange, ahura na bihehe na rutare yazo izishoreye, ziramufata ziratanyaguza, ziramugabagabana; ubuhanuzi bwa Munyanya bwuzura butyo.
Abagaragu ba Rubika bakangutse basanga yandurutse kare, bashyira nzira baramukurikira; bageze kwa Mashira baramuheba; bamubajije Mashira arabahakanira. Ubwo Munyanya akaba ahari akubita agatwenge; ati: "Wowe Mashira uko ureba ibisimba ntibyamuriye!" Mashira ariyumvira mu buhanuzi bwe, ati: "Murumuna wanjye Rubika yapfuye koko." Ubwo buba ubwa kabiri Munyanya arusha Mashira guhanura; kuko mbere yari yarahanuye n’ibya Nyanti.
Nuko ubuhanuzi bwa Munyanya bwogera butyo; Rubika koko ahinduka iciro ry’imigani; baba bumvise umuntu wazindukiye aho bakenga, bati: "Ese ni kuki yazindutse iya rubika?" Ubwo baba bazirikana inzira Rubika yanyuzemo akabona amakuba agapfa.
Kuzinduka iya rubika = Kuzindukira aho bakenga; ahashobora gukurura amakuba.


text:
Isomo rya 1: Yeremiya 23,1-6
Zaburi ya 22 (23),1-2ab, 2c-3, 4, 5, 6
Uhoraho ni we mushumba wanjye,
nta cyo nzabura!
Andagira mu rwuri rutoshye,
akanshora ku mariba y’amazi afutse,
maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye
nta cyankura umutima, kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ari ho nibera iminsi yose.
Isomo rya 2: Abanyefezi 2,13-18
Bavandimwe, Ubu ngubu muri Yezu Kristu, mwebwe abari kure y’Imana kera mwigijwe bugufi yayo mubikesha amaraso ya Kristu. Koko rero ni We mahoro yacu; Abayahudi n’abatari bo yabahurije mu muryango umwe, maze aca urwango rwabatandukanyaga rwari rumeze nk’urukuta ruri hagati yabo. Yakuyeho itegeko n’amabwiriza ariherekeza, kimwe n’imigenzo yabyo, kugira ngo bombi ari Umuyahudi ari n’utari we, abahindure umuntu umwe mushya muri We bityo agarure amahoro, maze bombi abagire umubiri umwe, abagorore n’Imana abigirishije umusaraba we, awutsembeshe inzangano zose. Yazanywe no kubamamazamo inkuru nziza y’amahoro, mwebwe mwari kure kimwe n’abari hafi. Ubu rero twese uko twari amoko abiri, tumukesha guhinguka imbere y’Imana Data tubumbwe na Roho umwe.
Ivanjili ya Mutagatifu Mariko 6,30-34
Intumwa zihindukiye, ziteranira iruhande rwa Yezu maze zimumenyesha ibyo zari zakoze byose n’ibyo zari zigishije byose. Nuko arazibwira ati «Nimuze ahitaruye, hadatuwe, maze muruhuke gatoya.» Koko rero abazaga n’abagendaga bari benshi, bigatuma batabona n’umwanya wo kurya. Nuko bajya mu bwato bambukira ahantu hadatuwe bagira ngo biherere. Abenshi mu bababonye bagenda barabamenya, nuko baza ku maguru baturuka mu migi yose bahirukira, ndetse barahabatanga. Yezu amaze kwambuka abona iyo mbaga nyamwinshi y’abantu, abagirira impuhwe, kuko bari bameze nk’intama zitagira umushumba, atangira kubigisha byinshi.


text:
Home > Nkore iki? > SHIRA AMATSIKO: Ingano y’igitsina cy’umugabo hari aho ihurira no kuryohereza (...)
Bamwe mu bagore bavuga ko ubunini bw’igitsina gabo bugira uruhare mu gutuma bagira ibyishimo mu mibonano mpuzabitsina, abandi bakabibona ukundi, ariko ubushakashatsi butandukanye bwakozwe na bwo bugaragaza ko ntaho bihuriye.
Abagore batandukanye bavuga ko umugabo ufite igitsina gito adatuma bagera ku byishimo bya bo bya nyuma mu mibonano mpuzabitsina, mu gihe hari n’abavuga ko bagera ku byishimo iyo bari kumwe n’ufite igitsina gito.
Impamvu zitangwa n’abagore batandukanye mu Mujyi wa Kigali twaganiriye,kuri iyi ngingo ntibayivugaho rumwe, aho bamwe bavuga ko umugabo ufite igitsina gifite umubyimba muto atabashimisha, abandi bakavuga ko ufite igitsina gifite umubyima munini atabashimisha, hakaba n’abandi bashimishwa n’uburyo cyakoreshejwe batitaye ku mubyimba.
Umwe mu bashimishwa n’igitsina kinini mu mibonano mpuzabitsina, yagize ati “Umugabo ufite igitsina gifite gito arangiza wumva ugifite ubushake, ariko umugabo ufite igitsina gifite umubyimba munini atuma uryoherwa.”
Undi na we yagize ati “Njyewe sinkunga igitsina kinini, ufite igitsina gito ni we utuma ngera ku byishimo. Njye mbona biterwa n’uko umuntu aba yarabayeho, iyo wakoze imibonano n’abagabo batandukanye umenya kubitandukanya. Ufite igitsina kinini atuma mbabara.”
Urubuga rwa Internet ‘bibamagazine’ ruvuga ko ubushakashatsi bwakozwe ku bagore batandukanye bwemeje ko abagore babajijwe bavuze ko ingano y’igitsina atari yo ituma bagera ku byishimo bya nyuma, ahubwo ko biterwa n’ukuntu umugabo azi gukoresha igitsina cye uko cyaba kingana kose.
Bavuga kandi ko abagabo badakwiriye guterwa ipfunwe n’ingano y’igitsina cyabo, dore ko usanga abafite igitsina gito batinya no kwegera abagore cyangwa abakobwa, cyangwa se bagatinya kogera aho bagenzi babo bababona bakeka ko babaseka.
Ipfunwe ni ryo rishobora gutuma umugabo ufite igitsina gito ananirwa gushimisha uwo bari gukorana imibonano mpuzabitsina, ariko iyo yigiriye icyizere nta kabuza igikorwa kigenda neza.
Ubundi iyo igitsina cy’umugabo gifashe umurego, gipima hagati ya santimetero 12 na 17 (12 Cm-17 Cmm) uhereye aho gitereye, agace gatuma umugore aryoherwa (point G) kari ahatarenga santimetero 4 (4Cm) gusa uhereye aho igitsina cy’umugore gitangirira, ibi bikaba bisobanura ko uko igitsina cy’umugabo cyaba kingana kose kigera kuri ubu burebure.
Muri rusange igitsina cy’umugore gipima guhera kuri santimetero 3.3 kugera kuri 12, na byo bisobanura ko igitsina cy’umugabo uko cyaba kingana kose kigomba kuhagera.
Ibyo Nsomye Ndabyemeza Nanjye Ijana Kurindi Kuko Hari Umuhungu Awe Umugabo Usanga Ufite Igitsina Kinini Ariko Ugasanga Ntagishyasha
umuntu muzima ashobora kurongora iminota ingahe? mudufash
Make A Comment none umugore ashobora gutandukanya igitsina kimushimisha ute.suko aba anazi ibitsina bitandukanye.


text:
Iyo umusore yambwiraga ko ankunda nanjye nkabona ndamwishimiye namubwiraga ko nanjye mukunze gusa iyo byagera aho ansaba ko twaryamana twahitaga dutandukana kuko numvaga ibyo ntabikora, abahungu benshi bamaze kubinyangira ngo ndabima.
Magingo aya maze imyaka 2 ndagije amashuli yisumbuye, hari umusore witwa Fiacre ni mwiza ntakibazo ambwira ko ankunda uretse ko njye sindabibona ko aribyo neza, yambwiye ko yifuza ko twazarushinga, kugeza ubu nanjye numva mukunda peeee ! Ikimbabaza nuko ubu yifuza ko namuha ariko binteye ubwoba cyane kuko bamwe barambwira ngo biraryoha abandi bakambwira ko bibabaza iyo ari ubwambere.
Bamwe muri bagenzi banjye bambwira ko nacikanywe cyane ko nta byiza nzi ngo biraryoha cyane ,ikibazo mfite ubwoba bwo kubikora ni ubwambere, ikindi mfite isoni zo gukora icyaha, ikindi ese nimuha akazanyanga santware nzabyitwaramo gute ? Gusa nanjye numva nshaka ibyo abandi bambwira ko nacikanywe.
Ndabitabaje nimumpe inama ku myaka 22 mfite sinzi ikitwa umusore mu buzima bwanjye ariko ndabona binaniye noneho peeeee !
Video Abakobwa Beza
Iyo umusore yambwiraga ko ankunda nanjye nkabona ndamwishimiye
Iyo umusore yambwiraga ko ankunda nanjye nkabona ndamwishimiye namubwiraga ko nanjye mukunze gusa iyo byagera aho ansaba ko twaryamana twahitaga dutandukana kuko numvaga ibyo ntabikora, abahungu benshi bamaze kubinyangira ngo ndabima.


text:
Munezero Nadine wahuye n’ibibazo by’agatereranzamba mu rushako rwe aho yahoraga yahukana, aho ahungiye nabo bakamubwira ko agomba kubanza gusiga abana kwa se,ibyo bikamubera inzitizi ikomeye. Bitewe no kunanizwa n’umugabo, Nadine yamugiriye inzika ndetse yumva atazamubabarira ariko Yesu yamuhaye ubutwari bwo kumubabarira ndetse afata umwanzuro wo kutazongera guta urugo ngo Yahukane.
Munezero Nadine ni umubyeyi wubatse ufite umutware n’abana batandatu, akomoka i Burundi ariko aba mu Rwanda ni umukristo akaba n’umuvugabutumwa mu itorero imbaraga z’amasengesho. Mu buzima busanzwe akora akazi k’uburezi cyangwa kwigisha.
Nadine yubatase urugo mu 2003, agenda yishyingiye ariko nyuma baza gusezerana imbere y’amategeko n’imbere y’Imana. Ariko mama wa Nadine ntibyamunejeje kuko yatekereje kujya kumukura aho yashatse avuga ko atahishimiye, nyamara ababyeyi bagenzi be baramubuza. Mu 2004 mubyeyi wa Nadine yitabye Imana.
Nyuma y’igihe gito Munezero ageze mu rugo rwe, yatangiye guhura n’amagorwa menshi rimwe akihangana ubundi bikamunanira kuko umugabo we yaramuremereraga cyane ndetse agera n’aho afata icyemezo cyo kwahukana incuro zigera muri enye. Mu magambo ye Nadine aradusobanurira ibyo yahuriye na byo mu rushako n’uburyo yabitsinze:
Ati:"Ibyo nibwiraga ko nzabona mu rugo si byo nabonye kandi uko nibwiraga ko umugabo wanjye azaba ameze si ko namubonye ahubwo twatangiye kutumvikana, mugihe nari ngize abana babiri natangiye kwahukana ariko kuko nari umwigisha (umwalimu) narebaga gusiga akazi bikanyobera nkabona ko nzasanga baragahaye abandi, mfata umwanzuro wo kuzajya nahukana mu kiruhuko.
Bitewe n’uko ababyeyi banjye bose bari barapfuye, nahukaniraga mu muri bene wacu, nagerayo bakambwira ko banyemera kuko ndi uwabo, ariko bakambwira ko abana ngomba kubasubiza kwa se, ibintu byamberaga umutwaro ukomeye cyane. Umugabo wanjye yageraga aho akaza kuncyura ngataha nkajya mu kazi ariko nagerayo n’ubundi za ngeso mbi duhora dushwanira akanga kuzihindura ngasanga bikimeze nka mbere.
Nabaye muri ubwo buzima bwo kwahukana ngera ku ncuro ya kane noneho numva mfashe umwanzuro udakuka wo gutandukana n’umugabo kuko nari mfite akazi, numvaga ntazabura icyo ntungisha abana. Icyo gihe umugambi nawushyize mu bikorwa ndagenda nkodesha inzu yo kubamo ariko urugamba nahaboneye ntirusanzwe kuko abagabo batangiye kungendaho bashaka ko turyamana mbese baranzengereza nyamara njyewe nkababwira ko mfite umugabo wanjye, unyumvire natangiye kumuvuga kandi naramutaye.
Bitewe n’uko nari umukristo nari nsanzwe mfite itorero nasengeragamo, begereye umugabo wanjye bamuba hafi kugira ngo urugo rutamusenyukana mbese bamugira inama zamufasha kubaho atiyandaritse.
Burya Imana yavuze ngo umugore n’umugabo bahure babe umwe ntiyari yibeshe kuko yari izi akamaro buri wese azagirira mugenzi we, ko umugabo azaba umutwe naho umugore akaba umutima w’urugo.Ntibyarangiriye aho abapasiteri batangiye kuza kumpugura ngo nsubire mu rugo, babishyizemo umuhate bazana n’umugabo wanjye ansaba imbabazi turasubirana twubaka urugo.
Igihe cyarageze Umwuka w’Imana akajya ambwira at:"Muri kumwe, ariko ntabwo uramubabarira, mugihe utaramubabarira ubikuye ku mutima, ibyo ukora ni imfabusa gusenga kwawe ntacyo bivuze". Ariko iryo jwi nabanje kuryirengagiza nkavuga nti:"Mubabarire n’ibintu yankoreye koko?"
Nakomeje gusenga Imana ngo imfashe impe imbaraga zo kubabarira umugabo wanjye. Ndashima Imana rero yaje kumfasha impa umutima w’imbabazi z’ukuri, Umwuka wera aza kumpa inkinzo (icyuma gikingira igituza) ndamwegera ndamubwira nti"Cheri sinari narakubabariye, ariko uyu munsi n’iyi saha ndakubabariye amakosa yose wankoreye, kandi nanjye umbabarire aho ntitwaye neza". Twarababariranye dutangira ubuzima bushya.
Nyuma yo kumubabarira niho Imana yatangiye kunkoresha mu ivugabutumwa ritandukanye, mbese twese turimo gukorera Imana tudafite urwicyekwe kuko twababariranye kandi natwe tukemera kwakira Imbabazi z’Imana".
Asoza ubuhamya bwe, Munezero Nadine aragira inama abubatse ingo kugira impano yo kwihanganirana kuko nta muntu uba umwere 100%. Kandi burya dushobozwa byose na Kristo uduha imbaraga zo gutsinda kamere y’icyaha.
Source:kwizera yesu tv
[email protected]


text:
Teta uko iminsi igenda yakomeje kubura amahoro, kubera urukundo rwinshi afitiye SANGWA, kandi nyamara ntahandi baziranye usibye guhurira mu nzu y’isomero ry’ibitabo dore ko bose bari mu buzima bw’ishuri.
Ariko hano iyo batari muri rya somero habaho ko bahurira mu nzira baba bava ku ishuri, bose bari mu mwambaro w’ishuri cyangwa se indi myambaro isanzwe itari iy’ishuri, ariko nyamara nubwo iyo SANGWA yicaye mu nzu y’isomero ntakindi kimurangaza iyo ahuye na Teta amusuhuza nk’umuntu bafite aho bajya bahurira kuko ntabwo amunyuraho ngo agende atamusuhuje, gusa n’iyandamukanyo ya mwiriwe, bite na mwaramutse, Bitewe naho amasaha aba ageze, Teta nawe akikiriza ntakindi bombi barengejeho.
Biracyaza !!
MUSEKEWEYA Liliane


text:
par Antoine Dusabeyezu.
Uko mbona amagambo ya Thomas NAHIMANA
yavuze akingira ikibaba icyihebe cy'inkotanyi Théogène RUTAYOMBA
mu mvugo ye igira iti : 80/100 by'abahutu bishe abatutsi !
Mu kiganiro cye n'abanyamakuru bo kuri radio IKONDERA : Icyihebe cy'inkotanyi Théogène Rutayomba aremera ko ariwe wapakiye ibikoresho byahanuye indege yari itwaye Président HABYARIMANA, agakomeza yemeza we n'ibindi byihebe bari kumwe ku Murindi ko guhanurwa kw'indege bitari ibanga ! Akemeza ko hari urubyiruko rw'abanyarwanda rwasangaga inkotanyi ku Murindi. Akemeza ko mu nzego zose z'igihugu bari bafitemo ibyitso birimo umu ex-Far Gatsinzi n'abandi benshi. Akemeza kandi ko abahutu benshi bishwe.
Icyo cy'ihebe cy'inkotanyi RUTAYOMBA Théogène kiriyemerera ibintu bikomeye ari nabyo shingiro cyangwa isoko ry'iyicwa ry'abahutu mu karere k'ibiyaga bigali by'umwihariko mu Rwanda kuva muwi 1994 kugeza n'ubu:
· GUTEGURA UBWICANYI ABIZI NEZA (réf : chargement matériels d'attentant contre l'avion présidentiel) ;
· GUSHISHIKARIZA ABANA B'ABANYARWANDA KUJYA MU MUGAMBI W'INKOTANYI (recrutements des enfants)
· KURESHYA ABAYOBOKE B'INKOTANYI MU NZEGO ZOSE Z'IGIHUGU, iza gisivili n'iza gisirikari (infiltrations dans l'administration civile et militaire).
Thomas NAHIMANA njyewe nari muziho kuba azi gusesengura ibintu ukaba wasanga ubusesenguzi bwe ari nta makemwa. Ariko ubu nsigaye mbona ashobora kuba afite impamvu igamije inyungu ze bwite, maze agahitamo gutera abantu urujijo nyamara ntiyibuke ko mw'icengezamatwara ya FPR-Inkotanyi, ariya magambo ya RUTAYOMBA amushyira mu rwego rw'agatsiko k'abatutsi bashaka ko umuhutu wese aho ari hose, mu rungano rwe urwo arirwo rwose yewe n'uruhinja rw'umuhutu bagomba kwitwa ABAJENOSIDERI !
Thomas NAHIMANA asuzugura nkana imvugo y'icyihebe RUTAYOMBA igira iti : 80/100 by'abahutu bishe abatutsi. Agakomeza ajya kure cyane agira ati : Théogène RUTAYOMBA afite uburenganzira bwo gukoresha iriya mvugo !
NAHIMANA arirengagiza ko umuntu wese ugerageza kuvuga by'ukuri ku bwicanyi inkotanyi zakoze muri iyo jenoside ndetse na nyuma yaho, zimwita umuntu upfobya genoside, agahigwa byabashobokera bakamwica.
Urugero rutari kure ni urw'umuhanzi KIZITO MIHIGO wishwe n'inkotanyi azira imvugo ye yo mu ndirimo IGISOBANURO CY'URUPFU aho yagize ati : Ndasabira n'abandi bavandimwe bishwe bazira kwihorera, kandi ubwo bwicanyi bwo BUKABA BUTARISWE JENOSIDE !
Ndemeza ntashidikanya ko Thomas NAHIMANA, atayobewe uburemere bw'amagambo ya RUTAYOMBA. Nkaba nibaza n'amatsiko menshi niba nawe ariwo murongo ubu yahisemo gukoreramo mw'ibanga ry'umutima we.
Ndabyibaza cyane dore ko kuri iriya mvugo ya RUTAYOMBA hari aho Thomas agira ati : Ari njye sinabivuga ntyo /cyangwa kuriya ! Aka gateruro kumvikana gate ? Ku bwanjye, Thomas yemeranya na RUTAYOMBA kuri iriya mvugo, ariko kugirango atavumburwa n'abo ireba, akumvikanisha ko afite ukundi yabivuga atashatse gutangaza ako kanya.
Ndamenyesha Thomas NAHIMANA ko ari mu mvugo nk'izo abanyarwanda benshi tumenyera icyerekezo cy'ibikorwa by'umuntu cyane mu bya politiki. Niba atumvise neza icyo mubwiye, acyibuke yifashishije uko abanyarwanda bamenye kare icyerekezo cy'uwavuze ati N'IYO BYUMBA YAFATWA...
Umwanzuro :
Thomas NAHIMANA wiyita izina rya publicité ry'umutaripfana, nagire akanyabugabo abwize ukuri abamuzi kandi bakimwumva amazi atararenga inkombe :
- Byakumvikana bite ko Thomas NAHIMANA yasezera kuba umusaserdoti wa Kiliziya Gatolika agiye gutera urujijo mu bwicanyi ndengakamere buzwi inkotanyi zakoreye abahutu ?
- Byakumvikana bite ko ashinga ishyaka, akarijyana mu Rwanda rikagarukira mu nzira ku mpamvu ngo z'uko abuze ibya ngombwa nyamara Mme Victoire UMUHOZA yaragiye akagerayo. Aho ntibyaba byari ikinamico ?
- Byakumvikana bite ko ashyiraho icyo yise gouvernement y'u Rwanda ikorera mu buhungiro, agakora ingendo ubwe yivugira, abisikana n'abicanyi b'inkotanyi nka Théogène RUTAYOMBA, ziza kutwicira mu bihugu byaduhaye ubuhungiro, none uyoboye iyo gouvernement akaba yigaragaje nk'umuterankunga wazo muri idéologie de diabolisation des hutu ?
Thomas Nahimana ushingira ku bucuti bwihariye afitanye n'icyihebe cy'inkotanyi Théogène RUTAYOMBA, akiyemeza kugikarabya, nareke gushinyagurira abanyarwanda twagwiriwe n'inshyano ry'ubwicanyi bw'inkotanyi zikomeje gukorera inyoko-muntu w'umuhutu kuva m'uwi 1990 kugeza amagingo aya.
Aha abyumve neza : Simubuza ubucuti afitanye n'inkoramaraso yihitiyemo. Ndamusaba gusa guhagarika amagambo y'icengezamatwara agamije kwica urubozo abahutu no kubashinyagurira.
Antoine DUSABEYEZU/France.
18/05/2020.


text:
Nkore iki? Umugore wange yadukanye ubusinzi bukabije
Bakunzi ba UMUSEKE mbanje kubasuhuza, ndi umugabo wubatse ntuye i Kigali. Mfite umugore twasezeranye, tubyaranye kabiri ariko imyitwarire ye imaze kunaniza ndenda kwiruka.
Jyewe nkora akazi ko gucuruza nkahahira urugo, umugore wanjye ntarabona akazi cyakora arera abana beza twabyaranye.
Bavandimwe ikimbabaje gitumye mbandikira ngisha inama, nakomeje kwihangana nzi ko kizahinduka ariko noneho kirafata intera, ni ubusinzi mbona ku mugore wanjye.
Iyo musigiye amafaranga ngo ajye guhaha yigira mu kabari akirirwa asangira n’abagabo, nkava ku kazi nsanga yasinze. Birumvikana ko abana hari ubwo babwirirwa.
Mu Cyumweru gishize ho yarasinze ararengera, bampamagara kuza kumucyura ku manywa atabasha kugenda yanduranyije n’abantu baramukubita.
Ubu noneho bigeze aho nasiga amafaranga, cyangwa sinyasige nsanga umugore wanjye yasinze.
None bavandimwe, nkore iki? Uyu mugore ni uwanjye? Nakomeza kwihangana se agahinduka? None se nzakora iki ngo abashe guhinduka? None ko mu baturanyi tumaze kwandika izina ribi, ikimwaro tuzagikizwa n’iki? Mureke se mbe ndaho ntandukane na we?
Mungire inama mbone inzira yo kuva mu gahinda mfite.
Murakoze ku nama zanyu nzima kandi zubaka
REBA YouTube Channel UMUSEKE TV video nziza nk’iyi. UKORA LIKE SHARE na COMMENT


text:
Uyu mukobwa ukiri muto akomoka mu Karere ka Rusizi, yatangiye umuziki we mu 2020, cyane ko ari bwo yari asoje amasomo mu mashuri yisumbuye.
Bitewe n’uko byari biri mu mugambi we gusohora indirimbo ye ya mbere mu bihe bya Covid-19 ntibyamubereye umutwaro cyane ko yari asanzwe afite izo yanditse akiri ku ntebe y’ishuri.
Niyogisubizo avuga ko gusohora indirimbo ya mbere atiyumvishaga neza uko abakurikirana indirimbo ziramya zikanahimbaza Imana bazayakira ariko ngo yatunguwe no kumva ko indirimbo yashyize hanze hari abo yakoze ku mutima.
Yagize ati “Naratunguwe cyane kumva indirimbo zanjye abantu bazikunze ndetse bakanyereka ko zabakoze ku mutima. Ibi bintera imbaraga zo guharanira gukora cyane kugira ngo ubutumwa bwiza buzikubiyemo bugere kuri benshi.”
Yavuze ko yifuza gukora cyane kugira ngo umuziki we uzagere ku ruhando mpuzamahanga aho guhera ku ivuko kandi ari ubutumwa bugenewe abatuye Isi.
Ati “Mu by’ukuri inzozi zanjye ni ukugera ku ruhando mpuzamahanga kuko nifuza ko ubutumwa ngamije gutambutsa mu ndirimbo bugera kuri benshi. Nifuzaga ko kuririmba byazaba umwuga wakiza ubugingo bwa benshi mu gihe kizaza bitewe n’ubutumwa buba bukubiye mu ndirimbo zacu turirimba.’’
Kuba akiri muto ngo nta mbogamizi abibonamo cyane ko ababyeyi be bamuba hafi n’inshuti ze zigakomeza kumushyigikira kandi biri mu bimutera imbaraga.
Ati “Akenshi hari igihe umwana ajya mu muziki ugasanga abantu be ba hafi ni bo bamuca intege, ariko njyewe mfite amahirwe ko ababyeyi banjye baranshyigikiye ndetse n’inshuti zinyereka ko ziri kumwe nanjye. Ibyo bimpa imbaraga kumva ko hari abari kuntera imbaraga mu buryo bumwe cyangwa ubundi.”
Niyogisubizo Agape amaze gusohora indirimbo ebyiri zirimo iyakunzwe cyane ari nayo ye ya mbere yise “Nganiriza” n’indi yitwa “Niyo Ibigena”.
Mu ndirimbo ze akunze gutanga ubutumwa buhumuriza abantu. Kugeza ubu aritegura gusohora izindi ndirimbo kuko yifuza gukora umuziki nk’inzira yo kwamamaza ubutumwa bwiza bwa Yesu.
Umva indirimbo “Niyo Ibigena”
Indirimbo ye yakunzwe yitwa “Nganiriza”


text:
Dream Boys rimwe mu matsinda akomeye muri muzika Nyarwanda, bashyize hanze indirimbo nshya bise “Sinkiri muto” bakomoye ku gahinda TMC umwe mu bagize iritsinda yatewe no kubura se umubyara akiri muto ariko ntatakaze ikizere cy’ubuzima, ubu akaba yarabaye umugabo.
Platini na TMC bagize Dream Boys bazwiho gukora indirimbo zitandukanye bibanda ku rukundo, ubuzima busanzwe bwa buri munsi ndetse n’izi humuriza imitima y’abantu.
Mu myaka isaga icumi bamaze mu muziki, bakoze indirimbo zitandukanye zibanda ku buzima bw’agahinda bukora ku mitima ya benshi, aha twavuga nka Magorwa, Sinzika, Dufitanye isano, Data n’inde, Wenda azaza n’izindi.
Kuri ubu aba basore bashyize hanze iyo bise “Sinkiri muto” ivuga ku gahinda ku mwana wabuze se akiri muto ariko yishimira ko atatakaje icyizere cy’ubuzima akaza kuvamo umugabo w’iteje imbere.
Igitekerezo cy’iyi ndirimbo cyazanywe na TMC wabuze se mu mwaka wa 2000 ubwo yigaga mu mwaka wa gatatu w’amashuri abanza. Uyu musore avuga ko nubwo byamubayeho ariko nk’umuhanzi yabishyize muri rusange avugira abantu bose byabayeho.
REBA HANO INDIRIMBO “SINKIRI MUTO” YA DREAM BOYS


text:
Bahatira abagabo gukora buri kimwe cyose Batangira gushaka buryo ki bakwihereza buri kimwe cyose, kwigiraho ubushobozi bwo kwigurira ibintu bitandukanye by’ibanze. Bumva batagikeneye imibonano mpuzabitsina n’abagabo babo. Batangira gukururwa n’abandi bagabo batari ababo. Batangira guca inyuma abagabo babo Iyo babonye abagabo babo barirakaza ndetse n’ibyo basezeranyije abagabo babo ako kanya bikaba ari ibya nyirarureshwa nko kubikiza. Batangira kubwira abagabo babo ko bashaka igihe cyo kuba bari bonyine Batangira kugaya imyitwarire y’abagabo babo ko ari mibi.
Nyuma y’uko abagore bamaze kwiyumvisha no kwereka abantu baturanye ko barushye ku buryo buhoraho bahita basaba ubutane.
Niba uri umugabo kimwe n’abandi bose ,ntukigere na rimwe uhakanira umugore wawe cyangwa umukobwa w’inshuti yawe ko ataguca inyuma kubera ko ubona adashamadukira iby’imibonano mpuzabitsina ahubwo kuko umwizera ko ari umukobwa mwiza, kandi witonda gusa, mugihe ushaka kurwubaka rugakomera ariko ibyo ntibikuraho ko abagabo barinda gutandukana n’abagore babo bataramenya ingeso z’abo bashakanye .
Niba uri umugore kimwe n’abandi bose,ntugakeke ko niba uca kenshi inyuma umugabo wawe ariko nawe azaguca inyuma, ahubwo abenshi mu bagore iyo baciye inyuma abagabo babo bababazwa n’iyo myitwarire yabo mibi , ariko ku rundi ruhande ntibaba bagishoboye kuba bayihagarika.


text:
Ibi byagarutsweho ubwo Komisiyo y’Inteko Ishinga Amategeko Ishinzwe Gukurikirana Imikoreshereze y’Imari n’Umutungo by’Igihugu, PAC, yumvaga ibisobanuro by’ubuyobozi bwa FARG kuri iyi ngongo, ku wa Gatatu, tariki 14 Nzeli 2021.
Hagaragajwe ko imicungire y’amafaranga yahawe amatsinda ane agizwe n’ababaga mu icumbi rya “one-dollar campaign project (ODCP)” yabayemo intege nke.
Ubugenzuzi bwagaragaje ko FARG yateye inkunga ingana na 81.000.000 Frw amatsinda ane agizwe n’abagenerwabikorwa 81 babaga mu icumbi rya “one-dollar campaign project (ODCP)”.
Abagenerwabikorwa babanje guhabwa icyiciro cya mbere kingana na 48.600.000 Frw andi bakazayahabwa nyuma babanje kugaragaza uko bakoresheje aya mbere.
Ubwo habaga ubugenzuzi muri Gashyantare 2021, bwagaragaje ko hari amatsinda abiri yahawe amafaranga angana na 12.600.000 Frw kuri rimwe n’andi 12.000.000 Frw ku rindi tsinda ariko ntiyakora.
Habayeho no gutinda gutangira gushyira mu bikorwa imishinga ifite agaciro ka 12.000.000 Frw ku itsinda rimwe muri 4 yahawe amafaranga aho byagaragaye ko batangiye kuwushyira mu bikorwa hashize amezi 8 uhereye igihe baherewe amafaranga.
Muri iyi raporo itsinda rimwe kuri ane ryahawe 12.000.000 Frw, abanyamuryango barayagabagabanye aho kuyakoresha umushinga buri wese yigira mu bye.
Umuyobozi Mukuru wa FARG, Uwacu Julienne, yasobanuye ko abagabanye ayo mafaranga bari barakoze imishinga yo gucuruza imyaka.
Mu kubakurikirana FARG yagiranye amasezerano na GAERG nk’umuryango uhuriza hamwe abarangije amashuri bahoze muri AERG kugira ngo bagirwe inama.
Ku bagabanye amafaranga, Uwacu yavuze ko byamenyekanye ari uko bagiye gusura imishinga yabo bareba aho abageze bayishyira mu bikorwa kuko basabaga guhabwa icyiciro cya kabiri cy’inkunga.
Ati “Bakomezaga kutubwira ko bakora tugiye kubasura dusanga ibyo bakora bidafatika bituma twirinda kubaha 40% yari asigaye. Ku mpamvu zatumye bdakora nk’uko bikwiye harimo ko bamaze gutandukana buri wese yagiye kuba aho yatekerezaga ko ubuzima bwamworohera.”
Depite Mukabalisa yavuze ko hagombye kuba harabayeho ingamba zo kurinda ko amafaranga atangwa agapfa ubusa no gukurikirana abayahawe umunsi ku munsi.
Umuyobozi Ushinzwe gukurikirana ibikorwa muri FARG, Munyangondo Emmanuel, ati “Aba bagenerwabikorwa twarabakurikiranye turabasura, bamwe turababona abandi turababura. Hari uwatanze ibyangombwa avuga ko akorera mu Karere ka Ruhango mu Murenge wa Ntongwe, twagiye kumusura, tugahaguruka tumuhaye gahunda, twahagera telefone akayikuraho.”
Perezida wa PAC, Muhakwa Valens, yamubajije ati “Kubura abantu mu Rwanda…ubwo se mwababuze mute? Mwahaye umuntu misiyo aragaruka arababwira ngo nababuze?”
Mukabalisa Germaine yagize ati “Ntabwo byumvikana ukuntu watanga amafaranga 60% by’umushinga utazi aho umuntu ari, wajya kureba uko awushyira mu bikorwa akaburirwa irengero! Cyangwa mwarayibwe.”
Indi mishinga FARG yateye inkunga ntiyageze ku ntego
Ubugenzuzi bwagaragaje ko hagati y’umwaka wa 2012/2013 FARG yohereje Frw 1.076.000.000 mu Turere dutandukanye yo gutera inkunga amashyirahamwe 1.065 akora imirimo ibyazwa inyungu mu Mirenge itandukanye mu gihugu hose.
Mu ishyirwa mu bikorwa ry’iyi gahunda hagaragaye ibitaragenze neza birimo kutagaragaza aho ishyirwa mu bikorwa ry’imishinga rigeze.
Umubare munini w’imishinga yatewe inkunga yarahombye aho imishinga 393 ifite agaciro ka 325.400.000 Frw ingana na 37% y’imishinga yose yatewe inkunga ntabwo yakozwe aho muriyo 35 ifite agaciro ka 27.700.000 Frw hatagaragajwe icyatumye idakorwa naho imishinga 157 ifite agaciro ka 146.100.000 Frw ntiyakoraga neza.
FARG kandi yatanze amafaranga angana na 49.500.000 Frw yo gufasha gukora imishinga 99 mito ibyara inyungu aho buri umwe wabaga ugenewe angana na 500.000 Frw.
Mu ishyirwa mu bikorwa ry’iyi mishiga hagaragaye intege nke aho imishinga 25 kuri 73 yasuwe n’abagenzuzi, byagaragaye ko itagikora bitewe n’impamvu zitandukanye zirimo abarwaye ntibabashe gukora, abakoresheje amafaranga mu bibazo by’imiryango n’ibindi.
Abagenzuzi basanze hari abagenerwabikorwa bahinduye imishinga batabyemerewe na FARG aho 15 bahawe angana na 7.500.000 Frw bahinduye imishinga.
Hari ukutagaragaza imishinga yabashije kubika 10% y’inyungu aho imishinga 43 kuri 73 bingana na 59% yasuwe n’umugenzuzi ikora neza ariko ntabwo hagaragajwe amafaranga babika y’inyungu angana na 10%.
Amafaranga yakoreshejwe nabi FARG itarabasha kugaruza
Ubugenzuzi buheruka bwakozwe ku mwaka warangiye tariki 30 Kamena 2019, bwari bwagaragaje amafaranga angana na 358.434.000 Frw yatanzwe na FARG yo gufasha imishinga ibyara inyungu yakoreshejwe nabi yagombaga kugaruzwa ariko ubwo hongeraga kuba ubugenzuzi muri Werurwe 2021, ubugenzuzi bwagaragaje ko ayo mafaranga ataragaruzwa nubwo hari urutonde rw’abayakoresheje nabi rwamaze gushyikirizwa RIB ngo ifashe FARG kubakurikirana.
Umuyobozi wa FARG, Uwacu Julienne, yavuze ko amafaranga yari agenewe gushyira mu bikorwa imishinga y’abarokotse jenoside batishoboye, bayahawe mu matsinda abanje kugaragaza ibyo agiye gukora.
Hari abagaragaye ko bakoze ibyo batari bagaragaje n’imishinga yatewe inkunga idahari, hari abakurikiranwe bamwe bagenda bayagarura abandi batinda kuyasubiza.
Mu bahawe amafaranga mu 2012/2013 bagombaga gukurikiranwa bagatera intambwe ku buryo yagera no ku bandi ariko ngo hari aho bitakozwe.
Depite Niyorurema Jean Rene yavuze ko abagenerwabikorwa bahabwaga amafaranga nta mahugurwa bahawe bikaba ari byo bishobora kuba byaratumye nta cyo abamarira.
Uwacu yavuze ko amahugurwa yabayeho mbere y’uko bahabwa amafaranga hagendewe ku byiciro bitandukanye ku bufatanye n’inzego z’imirenge.
Depite Mukabalisa Germaine yavuze ko abagenerwabikorwa ba FARG atari bo bonyine bashyirwaho uruhare mu guhomba kw’iyi mishinga ahubwo n’abari bafite inshingano zo kubakurikirana batazujuje.
Ati “Imishinga 37% iyo ihombye; 25 kuri 73 igahomba, twicare hano twemeze ko abagenerwabikorwa ba FARG ari bo kibazo? Ku ruhande rwacu twumve ko ibintu bitunganye tubihe umugisha, tuvuge ko abagenerwabikorwa ari bo babyitwayemo nabi? Igisobanuro ndumva cyagorana, bakomeze bagerageze ariko bava muri iyo nzira bari batangiye.”
Visi Perezida wa PAC, Uwineza Beline ati “Akwiye kutubwira uruhare rwa FARG, Uturere, imirenge n’abafatanyabikorwa mu kudakurikirana ibikorwa. Bikomeje gutya byaba ari aka ya mvugo ko amafaranga yapfuye ubusa n’abayahawe ntabagirire akamaro.”
Uwacu Julienne yasubije ati “FARG dufitemo uruhare tudashobora guhunga kuko iyo biza kugenda neza amafaranga abagenerwabikorwa bahawe bakayakoresha akabafasha guhindura imibereho yabo twari kubatugeze ku ntego ikigega cyahawe kuva gishyizweho. Hari uruhare rwacu n’urw’abo dufatanya.”
Yavuze ko FARG kimwe n’inzego z’ibanze nk’imirenge aho amafaranga yatangiwe batabashije gukurikirana ishyirwa mu bikorwa ry’imishinga ariko ko hari n’abamaze gushyikira amafaranga bakayikenuza aho gukora ibyari biri mu masezerano.


text:
Mu gitabo Shanae Hall yise Why Do I have to think Like a Man ? Ugenekereje mu Kinyarwanda bishatse kuvuga ngo : ”Kuki ngomba gutekereza nk’umugabo ?”. Agaragaza byimazeyo ihuriro ry’abagore n’abagabo ndetse n’inshingano zabo.
Umwanditsi w’iki gitabo agaragaza aho ahagaze mu bijyanye no kutizerana ndetse no kwigengesera kw’abagore ku bagabo babo.
Yagaragaje ko ari ibisanzwe kugira agahinda ndetse n’umubabaro igihe umugabo aciye inyuma umugore. Ariko kandi nanone muri iki gitabo Shanae Hall agaragaza ko kugirango umugabo agaze ubwo aca inyuma uwo bashakanye akenshi nyirabayazana aba ari umugore.
Iyo umugore agaragaje kutamwitaho igihe kinini akagiharira abana ndetse n’ibindi bireba urugo rwe, umugabo agera aho gahoro gahoro akagenda aca inyuma umugore we, ikindi kandi agerageza guhisha ingeso ze akanagerageza kurwanya uwo ari we wese washaka gushyira ahagaragara ingeso ze.
Tekereza ko :
-Abagore ntabwo ari intungane wakwibaza impamvu abagabo bemera kwikorera izo ngaruka zose ? Ni ukubera ko ibikorwa byabo nta ngaruka bigira, abagore ntibifuza kuba batandukana n’abagabo babo kuko bishobora kugira ingaruka ku bana kandi bagatekereza ko bo ubwabo badashobora kuba bakwibeshaho mu buryo buhamye.
-Abagore kandi bafite inshingano zo kurwanya icyo aricyo cyose gishobora kuzana kutizerana n’abo bashakanye. Urukundo ntabwo ari ukubaho uhangayitse ndetse uwo mwashakanye ntabagomba kubabera ikigeragezo.
Niba inshuti yawe cyangwa se uwo mwashakanye agufashe nabi nawe ukamwoherereza ubutumwa bumubwira gukora icyo ashaka ko ntacyo uzamubwira, niba mwarageze kuri urwo rwego ni uko hari ibyo wirengagije ukamureka akigira icyigenge. Wowe mugore wagombye kugenzura imyitwarire y’umugabo wawe kandi ukabyitaho ukagira icyo uyikoraho.
Agaciro :
Buri mugore agomba kumenya ibitamufitiye umumaro, niba umufasha wawe atabyubashye igihe bitamumyura wigerageza kubimushyiramo kuko atazahinduka. Ingaruka ni uko buri gihe uzahora uri umunyabyago kuko buri gihe uzahora ubimusaba kandi adateze kuzakumva ngo ahe agaciro icyifuzo cyawe.
Kugirango ubone impinduka ndetse no kwitwararika k’uwo mwashakanye, ugomba gufata umwanya uhagije wo kumwitaho uko bishoboka, kandi ukagerageza kumubwira ko ibintu bigenda bihinduka gahoro gahoro. Muri kamere muntu umuntu aba ashaka ko ibintu byose biza byihuse , cyane ariko ntabwo byoroheje cyane cyane noneho ku bashakanye . Byaba ari ikosa rihambaye igihe abashakanye batubahana.
Video Abakobwa Beza
Mbese Abagore baba Aribo Ntandaro yo Gutuma Abagabo Babaca Inyuma
Mu gitabo Shanae Hall yise Why Do I have to think Like a Man ? Ugenekereje mu Kinyarwanda bishatse kuvuga ngo : ”Kuki ngomba gutekereza nk’umugabo ?”. Agaragaza byimazeyo ihuriro ry’abagore n’abagabo ndetse n’inshingano zabo.
Labels: urukundo


text:
Abahinzi b’aho imvura igwa bihagije barasabwa gutera imbuto bidatinze
Umuyobozi mukuru wa RAB, Dr. Patrick Karangwa, arasaba abahinzi batuye aho imvura igwa bihagije gutangira gutera, kuko izagwa mu gihe gitoya, nyamara ibihingwa nk’ibigori birimo guterwa muri iki gihembwe cy’ihinga bikeneye imvura y’igihe kirekire.
Yabigarutseho ubwo yifatanyaga n’abahinga mu gishanga cy’Urwonjya mu Karere ka Nyaruguru, gutera imbuto y’ibigori, ku itariki 16 Nzeri 2021, mu rwego rwo gutangiza igihembwe cy’ihinga mu Ntara y’Amajyepfo.
Yagize ati “Mu duce twegereye ishyamba rya Nyungwe, hamwe n’utwegereye ibirunga, bagombye kuba barimo batera bihutisha kurangiza ubungubu”.
Yasabye kandi abatuye mu duce tuzagira imvura nkeya, ni ukuvuga mu Turere tw’Intara y’Iburasirazuba n’Amayaga, kuzafata amazi y’imvura kugira ngo bazayuhize.
Yagize ati “Iteganyagihe rigaragaza ko uduce twiganjemo utw’Iburasirazuba n’Amayaga, nk’Uturere twa Bugesera, Ngoma, Kirehe, Kayonza, tuzagira ikibazo cy’imvura nkeya cyane kuruta isanzwe kandi ikazacika vuba. Turashishikariza abahinzi baho gufata amazi y’imvura bakazayifashisha, ariko n’imvura aho ibonekeye kudatakaza igihe bagahita batera.”
Yaboneyeho no kwibutsa abantu bose gucukura imirwanyasuri, cyane cyane abatuye mu duce tuzabonekamo imvura ihagije, kugira ngo itazabangiriza.
Umuyobozi w’Akarere ka Nyaruguru, Janvier Gashema, yaboneyeho kwibutsa abatuye muri ako karere kutibagirwa kwifashisha inyongeramusaruro kugira ngo bazabashe kweza.
Kuri izo nyongeramusaruro hiyongeraho n’ishwagara abatuye mu Karere ka Nyaruguru n’aka Nyamagabe bemerewe kuzajya bagura kuri nkunganire.
Igishanga cy’Urwonjya cyatangirijwemo igihembwe cy’ihinga, kiri hagati y’Imirenge ya Nyagisozi na Cyahinda. Gifite ubuso bwa hegitari 108, kandi gihingwamo n’abaturage 1,742 bibumbiye muri Koperative Abishyizehamwe Urwonjya.
Ubu bateye ibigori, ariko ubundi icyo gishanga gisanzwe gihingwamo n’ibirayi nyuma y’uko cyatunganyijwe.


text:
KANSERI Y’INKONDO Y’UMURA
Dusobanukirwe neza kanseri y’inkondo y’umura
Inkondo y’Umura ubundi ni igice cyo hasi kigize umura (nyababyeyi) cyangwa uterus mu ndimi zamahanga kigaragara birebewe mu bice by’imyanyandangagitsina y’umugore kandi ninacyo gituma iyo utwaye inda itavamo kuko gihora gifunze kandi gifunguka gusa igihe umubyeyi utwite yegereje igihe cyo kubyara cyangwa abyara.
Iyo rero ukoze imibonano mpuzabitsina idakingiye, ushobora kwandura virusi “Human Papilloma Virus /HPV”. Iyo uyanduye iragenda igafata kuri iyi nkondo y’umura hanyuma igatangira kuhamunga buhoro buhoro, igatuma uturemangingo tugize iki gice dukura kandi tukigabanya kuburyo budasanzwe aribyo bigera ku kigero gikabije bikavamo ikibyimba kinini cyane kigenda gikura uko imyaka igenda yiyongera kandi iyi kanseri igera aho ifata nibindi bice by’umubiri byingenzi , twavugamo impyiko n’umutima.
Umuntu ashobora kwandura iyi virusi itera kanseri y’inkondo y’umura ariko ntabimenye, ikazavamo kanseri hashize igihe kirekire. Iyi kanseri cyangwa se ikimungu cy’inkondo y’umura yibasira abagore n’abakobwa bari kukigero cy’imyaka hagati ya 15 na 48 kugeza kuri 55 mu Rwanda.
Iyi kanseri ni iya gatatu muri kanseri zihitana abagore benshi cyane ku isi aho abagore basaga 275,000 bapfa buri mwaka , muri bo 80% baba bari mu bihugu bikiri mu nzira y’amajyambere n’ u Rwanda rurimo.
Nakwandura nte agakoko ka virusi itera kanseri y’inkondo y’umura?
Udukoko dutera kanseri y’inkondo y’umura turimo amoko menshi atandukanye ,gusa hari udukunze gutera iyi kanseri kurusha utundi (HPV18 na HPV16).Inshuro nyinshi wandura iyi virusi binyuze mugukora imibonanompuzabitsina idakingiye cyane cyane abakobwa b’abangavu bayikora bakiri bato. Abagabo nibo bakunze kubika no kugira uruhare runini mu ikwirakwizwa ry’izi virusi.
Ese nibande bafite ibyago byo kurwara iyi kanseri?
Umukobwa wese cyangwa umugore utarafashe urukingo rwa kanseri y’inkondo y’umura akiri umwangavu;
Kuba uri umukobwa waratangiye gukora imibonano mpuzabitsina ukiri muto;
Umukobwa wese cyangwa umugore ukorana imibonanompuzabitsina n’abagabo benshi cyane cyane ukora umwuga w’uburaya.
Kugira umugabo uryamana n’abagore benshi;
Kuba uri umurwayi ubana n’ubwandu bwa virusi itera SIDA, uri umurwayi wa diyabete (igisukari), cyangwa urwaye izindi kanseri runaka;
Kuba ubana n’umugabo udasiramuye kuko kariya gahu ariko gakunze kubika izi virusi cyane, kabone nubwo waba utabana n’abagore benshi, bivugwa ko ubundi buri mwana iyo avutse, aba afite ziriya virusi.
Kuba uri umukobwa cyangwa umugore unywa itabi bituma ubudahangarwa bw’umubiri wawe bugabanuka bityo igihe wanduye virusi itera iyi kanseri, igufata byihuse.
Bimwe mu bimenyetso bya kanseri y’inkondo y’umura dusangamo:
- Kubona ibintu by’amatembabuzi bidasanzwe kandi binuka bisohoka mu gitsina
- Kuva amaraso mu gitsina
- Kubabara mugihe uri kunyara
- Kumva ubabara amaguru
- Kubabara mugihe cy’imibonano mpuzabitsina
- Guhorana uburibwe bw’umugongo
- Gutakaza ibiro cyane no guhora unaniwe
- Guhora wumva ubabara mu kiziba cy’inda
- Kubona imihango igihe utari uyiteze
- Kunyara cyane bya buri kanya kandi no gufunga inkari bikaba bitagishoboka
- Niba ugaragaza kimwe muri ibi bimenyetso, urasabwa kwihutira kujya kwa muganga kuko iyo iyi kanseri ivuwe mbere ikira kandi ugakomeza ukaba muzima.
Ni ryari nshobora kugaragaza ibimenyetso bya kanseri y’inkondo y’umura?
Mubusanzwe kugirango iyi ndwara igaragaza ibimenyetso bifata igihe kirekire.
1. Ku mugore ufite ubudahangarwa bw’umubiri n’abasirikare bahagije bo kurinda umubiri, bifata imyaka hafi 15-20 nyuma yo kwandura kugirango igaragaze ibimenyetso. Urugero; niba warakoze imibonanompuzabitsina idakingiye ukandura agakoko ka virusi (HPV18/HPV16) itera kanseri y’ inkondo y’umura ufite imyaka 23, bivuze ko uzagaragaza ibimenyetso mu myaka 38-43 kuzamura.
2. Ku mugore ufite ubudahangarwa bw’umubiri budahagije cyangwa afite abasirikare barinda umubiri bake tuvuge nk’umuntu usanzwe ubana n’ubwandu bw’agakoko gatera SIDA, urwaye diabete cyangwa izindi kanseri runaka, akenshi agaragaza ibimenyetso hagati y’imyaka 5-10 nyuma yo kwandura kandi abantu barwaye muri ubu buryo bafite imyaka mike yo kubaho y’ubuzima ugereranyije.
Nakwirinda nte kanseri y’inkondo y’umura?
Umukobwa wese w’umwangavu ugeze kumyaka 12, arasabwa gufata urukingo rwa kanseri y’inkondo y’umura rutangwa inshuro ebyiri, hagacamo intera y’amezi atandatu (6) hagati y’izo nkingo 2,kuko aribwo rukora kandi nibwo rubasha kukurinda neza. Ni byiza ko twumva neza akamaro ko gufata uru rukingo kuko bifite akamaro kanini cyane kandi ntangaruka rugira kubuzima bwawe. Uru rukingo ruterwa mu kuboko k’umukobwa kandi rutangirwa ku ishuri, niba utararufata cyangwa ufite inshuti yawe gerageza ushake uko wakikingiza.
Irinde gukora imibonanompuzabitsina idakingiye. Umugore arakangurirwa kwirinda kugirana imibonano mpuzabitsina n’abagabo benshi kuko byongera ibyago byo kurwara iyi kanseri. Gerageza wirinde kunywa itabi kuko ari ribi cyane ndetse urasabwa kujya kwa muganga igihe cyose ubona utangiye kugaragaza ibimenyetso byavuzwe haruguru.
Abagabo barasabwa kwirinda kuryamana n’bagore benshi ndetse no kwisiramuza kugirango bakomeze kwirinda gukwirakwiza agakoko gatera kanseri y’inkondo y’umura.
Yanditswe na: Felicien UWAYEZU
Umunyeshuri muri kaminuza y’u Rwanda,ishami ry’ubuvuzi
Umukorerabushake mu muryango wa RVCP


text:
Imyambarire cyane cyane iy’abakobwa ntikunze kuvugwaho rumwe n’abantu batandukanye hano mu Rwanda, by’umwihariko mu mugi wa Kigali.
Benshi usanga bavuga ko kwambara utwenda tugufi kw’abakobwa aribyo bikurura abasore batagira umubare bityo ubyambaye agakundwa cyane ko iyo myenda iba imwemerera kwerekana ibice by’ingenzi bikurura abasore nk’amabere n’ikibero kandi rero ngo byerekana umukobwa w’umunyamugi .Kurundi ruhande abandi bo bavuga ko ari uburaya aba bakobwa baba bashaka gukurura ku basore.
Mugushaka kumenya ukuri rero twegereye abantu batandukanye biganjemo ba nyirubwite batangaza uko bumva ibintu.
Umukobwa wa mbere nawe ubwe yari yiyambariye akajipo kagufi cyane nka tumwe urubyiruko rw’i Kigali rukunze guteraho urwenya ngo tungana n’umukandara,cyangwa se ni udupira ndetse no hejuru yambaye akantu gato kagaragaza inda n’umukondo,aho yari gutembera mu mujyi wa Kigali rwagati,Yagize ati:”Imyenda Migufi iba ikurura abagabo ariyo igezweho kuburyo nk’iyo umukobwa ubyambaye ageze ahitwa kwa Rubangura arangaza benshi mu basore bihagazeho bityo bakaba bakwifuza kumenya neza ibyo akunda,uwo akundana nawe bityo bakaba nabo bamukundira icyo”Ikindi kandi yakomeje avuga ngo imyenda migufi igaragaraza umukobwa w’umunyamugi kandi uri mu rwego rwo hejuru”
Undi mukobwa bigaragara ku maso no mu mvugo ko ari umukobwa witonze mbese udashabutse cyane wa mugani w’imvugo y’ubu. Yari yambaye imyenda miremire rwose yikwije. We ntiyatinye kuvuga ko imyenda migufi ari urukozasoni ndetse abayambara ari ibirara. Ati” koko ikurura abasore ariko nta kindi bakunda kuri nyirayo uretse kwifuza kuba baryamana nawe”Ese iyo bagukurikiye ni agaciro baba baguhaye cyangwa se ahubwo nuko baba bagufashe nka birihanze?”.
Hagati aho abasore nabo bagira icyo babivugaho. Umwe mu basore akaba ari n’ umuhanzi w’indirimbo zihimbaza Imana hano mu Rwanda ariko ntiyashatse ko amazina ye atangazwa.
Yagize ati: " Birakabije kandi biteye n’agahinda kubw’abo bashiki bacu. Mpamya neza ko umusore bakurura ari uyoborwa n’irari ry’ubusambanyi ariko nta n’umwe wakifuza kubakana na bene uwo. Abakobwa ntibareba kure bibeshya ko abasore babirukaho bose babakunda nyamara ahubwo ni ukubifuza gusa nyuma bakababona nk’ibirara bitazi kwiyubaha no kwihesha agaciro".
Gusa baba abasore n’inkumi, benshi bemeje ko ari byiza kuko ngo aho igihe kigeze bagomba kwishimisha mu buto bwabo aho bagira bati: "UBUZIMA NI BUTO" kandi rero ngo ni iterambere kuko ntabwo abantu bagumya kuzajya bambara bimwe bigera hasi gusa,dore ko hari n’uwavuze ati se ubundi ubwo busambanyi ko cyera butabagaho kandi abantu barambaraga ubusa bakagenda kumugaragaro,hari uwo mwumvaga wafashe undi ku ngufu?
Ngaho nawe tubwire. Iby’iyi myambarire ubivugaho iki? Bituma se koko abakobwa bakundwa kurushaho? Birakwiye se?Ese abakobwa bambara bakikwiza n’abaturage koko nta mujyi bazi?
Video Abakobwa Beza
Ese koko Kwambara imyenda migufi cyane ku bakobwa bituma bakundwa na benshi
Imyambarire cyane cyane iy’abakobwa ntikunze kuvugwaho rumwe n’abantu batandukanye hano mu Rwanda, by’umwihariko mu mugi wa Kigali.
Labels: imyambarire, urukundo


text:
Icyarabu
Ururimi rw’Icyarabu (icyarabu: اَلْعَرَبِيَّةُ cyangwa اَللُّغَةُ ٱلْعَرَبِيَّةُ) ni ururimi rw’abarabu n’urwa Aligeriya, Arabiya Sawudite, Bahirayini, Cade, Eritereya, Irake, Isirayeli, Jibuti, Katari, Komore, Koweti, Libani, Libiya, Maroke, Misiri, Moritaniya, Nyarabu Zunze Ubumwe, Omani, Palestine, Siriya, Somaliya, Sudani, Tunisiya, Yemeni na Yorudani. Itegekongenga ISO 639-3 ara.
Abayisilamu bazi ko icyarabu ari rwo rurimi rwera. Icyarabu ni ururimi rwa Korowani, igitabo mutagatifu cy’abasiramu.
Amagambo n’interuro mu cyarabu[edit | edit source]
- اَلسَّلَامُ عَلَيْكُمْ. - Ammahoro. (mu gihe usuhuza umuntu, cyane cyane umusiramu)
- اِسْمِي.... - Izina ryanjye ni ....
Imibare[edit | edit source]
- وَاحِدٌ – rimwe
- اِثْنَانِ – kabiri
- ثَلَاثَةٌ – gatatu
- أَرْبَعَةٌ – kane
- خَمْسَةٌ – gatanu
- سِتّةٌ – gatandatu
- سَبْعَةٌ – karindwi
- ثَمَانِيَةٌ – umunani
- تِسْعَةٌ – icyenda


text:
YASUWE 38
Abaturiye igishanga cya Rwampara, kiri mu Kagari ka Rwampara, Umurenge wa Nyarugenge, Akarere ka Nyarugenge, mu mujyi wa Kigali, bakoze igisa no kwigaragambya nyuma yo gusabwa kuhimuka, bo bakifuza ko babanza guhabwa ingurane.
Ubuyobozi bubasaba kwimuka muri aka gace by’igihe gito mu rwego rwo kwirinda ko bagirwaho ingaruka n’ibiza, bo bavuga ko bahatuye imyaka myinshi ibyo biza nta byahigeze, bakifuza ko niba ari icyemezo bwafashe cyo kubimura bwabaha ingurane.
Umusaza uri mu kigero cy’imyaka 75 aragira ati “Twahatuye mu 1989, tuhamaze imyaka 30, nta kiza kigeze kigera hano, ariko ubuyobozi bukaza ngo nimuve hano mugende nta n’urumiya baduhaye? ntabwo twanze iterambere nibaze batubarire baduhe icyo baduha tujye gushaka ahandi tuzashyira imiryango yacu”.
Flash Tv itangaza ko bakoze igisa no kwigaragambya nyuma y’aho babwiriwe ko mu isaha imwe baba bavuye muri aka gace bari batuyemo. Ati “Baje saa Cyenda (15:00) ngo Saa kumi mube mumaze kuva hano, bibaho? Kuva twaba hano nta kiza kigeze kiba hano. Mutuvuganire kuko abaturage ba Rwampara ndareba turenganye”.
“Wowe nk’umuyobozi niba ubona ko ari ngombwa tubwire mbere y’igihe uti mwebwe baturage igihe n’iki muzabe mwavuye hariya’ ntabwo tugomba kwanga, umaze kuduha ingurane, ubutaka bwacu turabusorera, ariko ntutujyane nk’Ihene, n’Ihene urayishorera ukajya kuyiha ubwatsi”.
Aba baturage basabwaga kujya kuba mu mashuri muri Camp Kigali, uyu ati “Njyewe ntabwo najyayo, ntabwo nava mu nzu yanjye kuko yaranduhije ubwo kunjyana ahantu ndibwa n’imibu, abana banjye bahavane izindi ndwara ntazi nanjye nzihakure birutwa n’uko bapfira iruhande rw’inzu yanjye”.
Umudamu uri mu kigeri cy’imyaka 35, ati “Ariko se twajya kuba impunzi nta sasu tureba, turahunga iki se ko ibyo biza bavuga ntabyo nari nabona, nabyirukiye ahangaha ndinze ngira imyaka 35 nta muntu nari numva wasenyewe n’ibyo biza bavuga”.
Aganira na Bwiza.com, Ushinzwe itangazamakuru mu Karere ka Nyarugenge, Serugendo Jean de Dieu yavuze ko aba baturage basabwe kuba bimutse by’igihe gito nyuma bakazasubira mu ngo zabo.
Yagize ati “Ikigo cy’igihugu gishinzwe iteganyagihe cyagaragaje ikibazo gikomeye cy’imvura igiye kugwa, basabye ko hari abantu batuye ahantu hashobora kuba ikibazo ko baba bimutse, ubuyobozi bwabasabye ko baba bimutse iminsi 10, imitungo yabo iraguma aho ngaho nyuma bazayisubiramo.
Avuga ko iki kigo gitangaza ko imvura nyinshi ishobora kuzagwa hagati y’italiki ya 8 -31 Ukuboza 2019, ariko ko hagati ya 8-20 aribwo ngo hazagwa ikaze cyane, n’aba baturage bakaba basabwe kuba bavuye mu ngo zabo kugeza kuri iyi taliki ya 20 Ukuboza 2019.
Ku birebana n’imibereho yabo, ati “N’ubundi ni abantu basanzwe bafite uko babayeho, ariko twari turimo kuvugana na Croix Rouge ku buryo yabaha ibiringiti n’ibindi.
Avuga ko hari abari basanzwe bakodesha, ko abo bahisemo kujya gukodesha ahandi. Abafite ubushobozi nabo bakaba bashatse aho baba bagiye gukodesha ukwezi kumwe bakazagaruka nyuma, aho kujya kuba mu mashuri Camp Kigali. Naho abari banze kuhava nabo ngo bakaba babiterwaga no kudasobanurirwa neza,
Yavuze ko aba baturage basabaga ingurane kandi badakuwe mu mitungo yabo, akavuga ko atari abatuye Rwampara gusa ngo kuko ni igikorwa kirimo gukorwa mu mirenge yose.
Abatuye Rwampara bajyanwe kuba bacumbitse mu mashuri ya Camp Kigali, abo muri Nyakabanda bari mu Kigo cya Kabusunzu, Kimisaga bari mu cya Kamuhoza,…